«Чемпион ҳикоялари»: Ҳарри Кейннинг «Арсенал»дан қасоси тарихи\n13:46 / 23.04.2018 8140\nРад этилиш - бироз ғалати туйғу, айниқса, агар ёш бола бўлсангиз. Мен бу кунни жуда яхши эслайман. Чингфорддаги уйимиз рўпарасида парк бўларди ва ҳар доим отам ва акам билан у ерга футбол ўйнагани борардик. У ерда ҳеч қандай стадион йўқ, шунчаки, икки дарахт, чим бўлса етарли - биз бахтлимиз, футбол ўйнаш мумкин. Ўша пайтларда мен «Арсенал»нинг болалар жамоасида эдим.\nСаккиз ёшдаман. Бир куни отам менга «сенга бир гап айтишим керак» деди.\nУ менинг елкамдан енгил қучди ва:\n- Хуллас, Ҳарри, «Арсенал» сендан воз кечди.\nТўғриси, ўша пайтда нимани ҳис қилганим эсимда йўқ. Ўйлашимча, бу гаплар нимани англатишини ҳам яхши тушунмаган бўлсам ҳам керак. Жуда ёш эдим. Аммо бу воқеага отамнинг муносабати эсимда ва у менга ўзимни қандай ҳис қилишим керак эканини ўргатаётганди гўё. У мени танқид қилмади. У «Арсенал»ни ҳам танқид қилмади. Ҳатто бу воқеа унга унчалик таъсир этмагандек туюларди.\n- Хафа бўлма, ўғлим, биз энди кўпроқ меҳнат қиламиз, шуғулланамиз ва ўзимизга бошқа клуб топамиз, бўптими, Ҳарри?\nЎша воқеада сиз ҳам мен роса хафа бўлганимни тахмин қиларсиз, балки. Дунёда ўғлининг профессионал футболчи бўлишини қаттиқ истайдиган оталар кўп, улар учун ҳам бундай ҳолат жуда ачинарли бўларди, менимча. Аммо, менинг отам бошқача эди, у доим менга босим ўтказмасликка ҳаракат қилар, ҳар доим позитивлигича қоларди. Унинг ҳар қандай ҳолатдаги доимий позицияси шу бўларди - «кел, яна бир уриниб кўрамиз».\n«Арсенал»дан сўнг, мен маҳаллий жамоага қайтдим, кейин эса «Уотфорд» скаутларидан бири мени пайқаб, синовга таклиф қилди. Қизиғи, «Уотфорд»нинг «Тоттенҳэм»га қарши ўйинида синовдан ўтдим, менга энди «Тоттенҳэм» ҳам харидор бўла бошлади. Билишимча, оқ ранг менга кўпроқ ярашса керак. «Тоттенҳэм» академиясига қабул қилиндим.\n«Арсенал»га қарши илк ўйинимиз эсимда. Кулгили кўриниши мумкин, ҳали саккиз ёшдаги болакайман, лекин ҳар сафар «Арсенал»га қарши майдонга тушганимда бир фикр хаёлимдан ўтади: «яхши, кўрамиз ким ҳақ, ким ноҳақ». Менимча, ўша «Арсенал»дан кетиш ҳаётимдаги энг муҳим ва фойдали воқеа бўлган, чунки айнан шу туфайли, мен доим ўзимда қўшимча куч топардим.\nПремьер Лигада 100та гол уришнинг уддасидан чиққанимдан хурсандман. Бир пайтлар, икки йил ижара шартномалари асосида ўйнаб юрганимда, ўзимга савол берардим - АПЛда ҳеч бўлмаса бир гол уриш насиб қилармикин?\nЎтган йилларда мен кўп нарсани ўргандим. Тасаввур қилинг, мен атиги 18 ёшман. «Миллуол» қўйи лигага тушиб кетиш арафасида эди. Ечиниш хонасида баъзи жамоадошларимнинг сўзларини тинглар эканман, бутунлай бошқа оламга тушиб қолгандек бўлардим.\n«Ҳарри, агар пастга тушиб кетсак, маошим икки баробар тушиб кетади»\n«Ҳарри, жон сақлаб қолмасак, менинг шартномамни бекор қилишади»\nУлар уйида оиласи, кичик болалари бор одамлар. Шунда мен барчасига бутунлай бошқа томондан қарашни бошладим. Баъзи инсонлар шунчаки, тўп тепиш, ғалаба қозониш учун спорт билан шуғулланмасликларини пайқадим. Биласанми, улар, уларнинг оиласи учун футбол нима? Яшаш учун имконият. Ана шунда мен шунчаки, болакай бўлиб қолмаслик кераклигини, бир лаҳза ҳаётни бутунлай ўзгартириб юбориши мумкинлигини тушуна бошлайман.\nМен ёмон ўйнамадим ва ўша йили лигада қолдик. «Миллоул»нинг мухлислари Англиядаги энг тентак мухлислар, буни ҳамма билади. Лекин улар билан ҳам яхши алоқаларим сақланиб қолган.\nЎша мавсумдан кейин «Тоттенҳэм» мени олиб қолишидан умид қилгандим. Аммо яна ижарада ўйнашга тўғри келди. «Лестер»даги йилларим жуда қийин ўтди. Мен асосий таркибга кира олмас ва ҳар куни уйда ўтириб ўйлардим: агар «Лестер» билан Чемпионшипда асосий таркибга кира олмасам, «Тоттенҳэм» билан Премьер Лигада қандай ўйнайман?\nИлк бор менда ўзимга нисбатан ишонч камайган, шубҳалар қамраб олганди. Шубҳа - енгиш қийин бўлган, жуда ёмон туйғу. Кунлардан бир куни оилам меҳмон бўлиб келди ва биз узоқ вақт бу ҳақида гаплашдик. Шу даражада тушкун эдимки, уйга қайтишни истадим ва буни отамга айтдим.\n- Ўйнашда, меҳнат қилишда давом эт. Ҳаммаси яхши бўлади, - деди у.\nОрадан бир неча ҳафта ўтиб, яна ўша квартирамда ўтирар эканман, интернетда НФЛ ҳақидаги роликларни кўриб ўтириб, Том Брэди ҳақидаги видео эътиборимни тортди. New England Patriots нинг энг зўр футболчиларидан бири.\nАйтишларича, Том Брэди синфида асосий таркиб учун 199-ўриндаги номзод бўлган экан. Бу мени ҳайрон қолдирди. Яхши маънода. Фильм ростдан ҳам менга ижобий таъсир қилди. Бутун ҳаёти давомида ҳеч ким Томга ишонмаган. Коллежга борганида ҳам, мураббийлар доим унинг ўрнига номзод ахтаришар экан. Ҳатто бир лавҳада унинг ўз футболкасини ечаётгани кўрсатилган - қоматини кўрган скаутлар кулгидан ўзларини тўхтата олмаган экан. Қанақа футболчи бу, оддий бола-ку? «Брэдига қараб туриб, новча, озғин, ҳеч қачон тарози кўрмаганга ўхшайди», дейди мураббий ҳам.\nХудди ўзим-ку! Мен ҳақимда ҳам шундай дейишарди. «Биласизми, у ҳақиқий ҳужумчига ўхшамайди» - худди шундай гапларни кўп эшитганман.\nБлаки ишонмассиз, лекин ўша Лестердаги квартирамда ўтириб, бирданига ўзимга ўзим айтдим - «Мен ҳам шундай бўламан. Меҳнат қилишда давом этаман ва имкон туғилганда, албатта ушлаб қоламан».\nБир неча кун ўтиб, собиқ жамоам «Миллуол»га қарши майдонга тушдик. Бурчак тўпи тепилаётганда, рақибнинг йирик гавдали ҳимоячиларидан бири мени қўрқитишни бошлади.\n- Ой, Ҳарри?\n- Мен ҳали сариқ карточка олмадим.\n- Нима бўпти?\n- Бу яхши, мен ўша сариқни сенга қарши олмоқчиман.\nТўп юқорилатиб оширилди. Иккимиз ҳам тўп учун сакрадик. Қўйи лигаларда бундай вазиятларда тирсаклар ишга тушиши одатий ҳол. Ҳавода тирсагим билан қовурғасига урдим ва у йиқилиб тушди. Бунинг устига, уни босиб ҳам олдим шекилли. Мен ҳатто узр ҳам сўрамадим, индамай, устидан хатлаб ўтиб югуриб кетдим. Бу менинг, унга ва бошқаларга, бутун дунёга ниманидир исботлашга бўлган илк ҳаракатларим эди - энди мени ҳеч ким мазах қилолмайди!\nКеласи мавсумда яна «Тоттенҳэм»га қайтдим ва Андре Виллаш-Боаш билан учрашдим. У мени яна ижарага бериб юбормоқчи эди. Яхши яхши клублар мен билан қизиқа бошлашганди, лекин менинг эртагим бу эмасди. Мен фақат «Тоттенҳэм» сафида Премьер Лигада ўйнамоқчи эдим. Шунинг учун мураббийга ҳеч қаерга кетмоқчи эмаслигимни айтдим. У бироз ҳайрон бўлиб менга қараб турарди.\n«Мен сизга шу ерда ўйнай олишимни исботламоқчиман. Сиз менга ҳар жума куни, ўйин олдидан бунга лойиқ эмаслигимни айтишингиз мумкин, бу табиий. Лекин кетишни истамайман».\nУ менга жамоада қолишга имкон берди ва бу менинг фаолиятимдаги бурилиш нуқта бўлди. Мен ўзимда қобилият борлигини билардим, лекин ўзим учун туриб беришим ҳам кераклигини ҳис қилгандим. Бир пайтлар жуда узоқ туюлган болаликдаги орзуимга жуда яқин турар, ана энди бериладиган имкониятдан фойдаланиш қолганди холос.\nМашғулотларда олов эдим, лекин ҳали ҳам имконият берилмаганди. Қишда Боаш истеъфога чиқди ва Тим Шервуд барча масъулиятни зиммасига олиб, менга ишонч билдирди. Дастлабки уч ўйинда учта гол урдим. Ажойиб ҳиссиётлар, айниқса «Уарт Ҳарт Лейн»да илк голимни урганим ҳеч эсимдан чиқмайди.\nЛекин биласизми, мени Ҳарри Кейн қилган омил ўша биринчи голимдан юзинчисигача бўлган ўйинлар эмас, айнан ўша биринчи голни урган кунимгача бўлган пайтлар, деб ўйлайман. Менинг шаклланишимда ўша давр асосий пойдеворни қўйганди.\nМаурисио Почеттино келгач, ҳаммаси ўзгариб кетди. Фақат мен эмас, бутун клуб учун. Ҳеч қайси мураббий менинг фаолиятимга Маурисиочалик ижобий таъсир ўтказмаган. У жамоага ўз фалсафасини олиб келди ва энг муҳими, бир-бирига жуда яқин бўлган жамоани тузди. У ўзи ҳам ажойиб футболчи бўлган, лекин бу ҳақида ҳеч қачон гапирмайди. У мураббий сифатида фақат бизни ўйлайди, бизни гаплашади ва бизга ёрдам беришни истайди. Юлдуз футболчи бўладими, асосий таркибга киришга интилаётган ёш футболчими фарқи йўқ. Агар сиз меҳнат қилишни истамасангиз, дангаса бўлсангиз, у жуда қаттиққўл - майдонга тушмайсиз, ҳатто гаплашиш учун ёнига борсангиз, хонаси сиз учун берк. Лекин бор имкониятни ишга солаётган бўлсангиз, у бутун вақтини сизга сарфлашга тайёр.\nФаолиятимдаги энг ёрқин дамлардан бири - аввалги мавсумлардан бирида, ҳет-трик қайд этган куним, Маурисио ўйиндан кейин хонасига чақирди. Ўша пайтларда биз яқин эдик, лекин у даражада эмас. Нега чақирганлигини тахмин ҳам қила олмасдим. Қарасам, қўлида бир бокал қимматбаҳо винони ушлаб кулиб ўтирибди. Қўли билан мени чақирди ва «кел, бир мазасини кўрамиз» деди.\nУ фантастик инсон, фантастик мураббий, деган ўй кечди хаёлимдан. Мен уни инсон сифатида ҳам, футболдан ташқаридаги дўст сифатида ҳам жуда ҳурмат қиламан. Жамоамиз шунақа аҳил ва жипс эканининг асосий сабаби ҳам унинг мана шундай ажойиб инсон эканида деб ўйлайман.\nЯна дастлабки мавзуга қайтсам, ўша рад этилиш ҳаётимдаги энг яхши воқеа бўлгани аниқ. Шимолий Лондон дербиси олдидан бутсаларим ипини боғлар эканман, ҳар доим ўша саккиз ёшли болакай қиёфасига кираман, айнан ўша туйғуларни бошдан кечираман: «кўрамиз, ким ҳақ, ким ноҳақ!».\nИшонасизми, йўқми, ҳали ҳам ўша фикрлар айланади миямда. Ҳар ўйин олдидан ўзимча қандай гол уришимни, дарвозанинг қайси бурчагига тепаётганимни кўз олдимдан ўтказишга ҳаракат қиламан. Қаршимда қизил либосдаги «Арсенал» ҳимоячиларини тасаввур қила бошлаганимдаёқ этим жунжикиб кетади.\nАслида гап фақат «Арсенал»да эмас, буни тушунгандирсиз... Гап ўзимга ва оиламга қўлимдан нималар келишини исботлаганим, ҳар қадамимда менга ишонган оиламга панд бермаганим ҳақида. Гап ўша «Миллиуол», «Нориж» ёки «Лестер» ҳақида... Ана энди, бугунги даражага етганимда, бир неча инсонларга миннатдорчилик билдириш фурсати етди, деб ўйлайман.\nҲаммаси ёмон ва мавҳум пайтларда ҳам мен билан у ердан бу ерга кўчиб юрган рафиқам Кейтга...\nЎша «Арсенал» мендан воз кечган пайтда елкамдан қучгани ва Лестердаги квартирамда менга айтган сўзлари учун отамга...\nМени кутишга сарфлаган чексиз соатлари учун онамга...\nАкам Чарлига, ёшлигимда доимо уни алдаб ўтишимга «изн бериб», ўзимни Тедди Шерингем ҳис қилган минглаб соатларим учун...\nМен ва менга ўхшаган йигитларга ишонч туйғуси берган, ўзига ишонишни ўргатган Том Брэдига...\nТаркибга кира олмаган пайтларимда ҳам машғулотлардан кейин олдимга келиб, «сен асосий таркибда ўйнай оласан» деб далда берган жамоадошларимга... Ўша пайтлар улар мен учун дунёларни бергандек эдилар...\nМени ўз ҳужумчиси деб танлаган Маурисио Почеттинога...\nАлбатта, «Тоттенҳэм»нинг барча мухлисларига... Мен болалигимдан «Тоттенҳэм»да ўйнашни орзу қилганман. Узоқ йиллар мени ҳаракатга ундаган нарса - кўзимни юмганимда «Арсенал»га гол ураётганимни тасаввур қилишим эди, ҳозир ҳам бу ўзгармаган. Лекин энди менга мотивация берадиган туйғу ўзгарган, энди у каттароқ. Энди мен кўзимни юмганимда, «Тоттенҳэм» либосида Премьер Лига совринини қўлимда кўтараётганимни кўраман. Ўз стадионимизда. шу жамоадошларим билан. Мен кейинги 100 голимни шу ҳисга алмашган бўлардим. Сўнгги йилларда биз бунга жуда яқин келдик, лекин ҳали тўхтаб қолмаслик керак. Жавобим энди бироз зерикарли туюлар, шундай бўлса ҳам, отамнинг ўша ўгитларини яна қайтараман:\n«Биз меҳнат қилишда давом этишимиз керак. Йигитлар!»\nҲаётда ўз интилишлари ва иродаси кучи билан муваффақиятга эришган шахслар бисёр. Уларнинг ҳар бирининг қизиқ тарихи ва ҳикояси бор\nАПЛ. "МЮ" сафарда "Тоттенҳэм"ни мағлуб этди\nЛига Кубоги. «Тоттенҳэм» «Челси»дан устун келди\n«Тоттенҳэм» Англия кубоги ўйинида жавобсиз 7та гол урди


Ҳамёнбоп ва унутилмас саёҳат: Иссиқкўлга бориш учун 7та сабаб\n12:58 / 08.07.2017\n4 июль куни "Ўзбекистон ҳаво йўллари" "Тошкент-Иссиқкўл-Тошкент" йўналишида илк рейсни амалга оширгани ҳақида хабар берган эдик. Хўш, Иссиқкўл айнан нимаси билан бошқа жойлардан ажралиб туради? Нега айнан Иссиқкўлга бориш керак? У ерга бормоқчи бўлган сайёҳ айнан нималарни билиши керак?\nҚуйида “қайси жойга борсам экан?”, дея ўйланиб ўтирган инсонлар учун керакли маслаҳатларни берамиз.\n1. Қулай маршрут\nИссиқкўлга бориш учун муҳим сабаблардан бири – унга боришнинг осонлиги ҳамда визасиз режимнинг мавжудлигидир. Бироз кўпроқ вақт олса-да, Ўзбекистондан Иссиқкўлга автобусда ҳам бориш мумкин – бунга 15-16 соат вақт кетади. Бу бироз ноқулайлик туғдирса ҳам, ортиқча харажатдан сақлаб қолади.\nАгар ҳамёнингиз кўтарса, у ерга “Ўзбекистон ҳаво йўллари” авиакомпанияси йўлга қўйган мавсумий чартер рейсларда бориш ҳам мумкин. Самолёт Иссиқкўлга ҳафтанинг сешанба куни парвозини амалга оширади. Унинг нархи 280 АҚШ доллари.\n2. Маҳаллий тилни билиш шарт эмас\nҚирғизистон аҳолиси билан саёҳат учун асосий бўлган мавзулар (харид амалга ошириш, такси гаплашиш, манзилни сўраш ва ҳоказо) да ўзбек тилида ҳам мулоқот қилиш мумкин.\nШунингдек, Иссиқкўл атрофидаги аҳолининг деярли 90 фоизи рус тилида гаплаша олади ва бу рус тилини биладиган сайёҳ учун жуда қулай.\n3. Гўзал манзараларга бой табиат\nИссиқкўл сувнинг тиниқлиги борасида Байкал кўлидан кейин, 2-ўринда туради. Ҳудуд нафақат кўл билан, балки тоғ ва дарахтлари билан ҳам эътиборга лойиқ.\nКемада қилинган саёҳат ҳам кўлнинг гўзаллигидан баҳраманд бўлишингизда ёрдам беради.\n4. Ҳам саёҳат, ҳам даволаниш\nИссиқкўлга борар экансиз, нафақат табиатнинг гўзаллигидан баҳраманд бўласиз, балки “қайноқ булоқлар” ёрдамида даволанишингиз ҳам мумкин.\nСуви шўр бўлган кўл атрофида ўзингизга маъқул келган санаториялардан бири танлаб, саёҳат ва даволанишни бирлаштиришингиз мумкин.\n5. Қимматми? Арзонидан топамиз\nМайдони 6236 км² келадиган кўл атрофида ҳали ўзлаштирилмаган ҳудудлар кўп бўлса-да, ҳудудда пансионатлар етарлича топилади. Улар таклиф этаётган хизматига қараб кунига 15 доллардан 400 долларгача (ундан юқори нархларни ҳам учратиш мумкин) топилади.\nДеярли барча пансионатлар кунлик тўлов ичида 3 маҳал овқат ҳам беради.\n6. Ёмғир бошланди... Унда бошқа жойларни томоша қилиб туринг\nЁз ўртасида ҳам Иссиқкўл атрофида салқин ҳаво ҳукм суради. Иссиқни севадиган сайёҳлар тунда иситгич кўмагига муҳтож бўлишлари мумкин. Сабаби кечаси ҳарорат +10- +15 даража илиқ бўлади. Ҳудудда ёз фаслида ҳам ёмғир тез-тез кузатилиб туради.\nБундай вақтларда саёҳатдан унумли фойдаланиш учун Чингиз Айтматов номидаги “Руҳ Ордо” маданий марказига ташриф буюришингиз мумкин. Бу ерда ёзувчи ижодидан ташқари, тарих ҳақидаги қизиқарли маълумотларни олишингиз мумкин.\nШунингдек, иккинчи халқаро кўчманчилар ўйинларига бағишлаб очилган отчопарга ҳам ташриф буюрсангиз афсусланмайсиз.\n7. Юқоридан яна-да гўзалроқ\n“Золотые пески” деб номланган пляжга ташриф буюрсангиз, албатта чархпалак аттракционида учинг.\nБаландлиги 70 метр бўлган бу аттракционда амалга оширилган 17 дақиқалик саёҳат бир умр хотирангизда муҳрланиб қолиши шубҳасиз.\nЭнг муҳим маълумот:\nИссиқкўлга унутилмас саёҳатни Diplomatic Vip and Travel Service туристик фирмаси орқали амалга оширишингиз мумкин. Фирма ўз мижозларига турли хил нархдаги турларни тақдим этади.\nЎзбекистон бўйлаб саёҳат қилиш имкониятини қўлдан бой берманг!


Ўзингизни офатдан асранг! – Сурхон тонги\nБош саҳифа / Жамият / Ўзингизни офатдан асранг!\nДекабр 7, 2018\tЖамият Изоҳ қолдириш 793 Кўрилди\nСовуқ тушиши билан иссиқлик манбаларига эҳтиёж ортиб боради ва турар жойларни иситишда аҳоли томонидан турли хил воситалардан фойдаланилади.\nХавфсизлик талабларини билмаслик ва риоя этмаслик аҳоли орасида ис газидан заҳарланиш билан боғлиқ фавқулодда ҳолатлар содир бўлиш эҳтимоли ошади.\nИс гази газ ва бошқа ёқилғиларнинг асосан чала ёниши жараёнида ҳосил бўлади. Бундан ташқари, кўплаб аралаш газлар ва аэрозоллар таркибида мавжуд бўлиши қайд қилинган. Жумладан, генератор газларида 9-29 фоиз, портлаш газларида 60 фоиз, автомобиль тутунида 6,3 фоиз миқдорда ис гази ажралиши аниқланган. Аҳоли турар жойларида иситиш воситаларидан нотўғри фойдаланиш, қўлбола иситиш ускуналарини ишлатиш натижасида заҳарланиш ҳолатлари учраши мумкин. Ушбу ҳолатда ҳам ис газининг рухсат этилган миқдори 20 мг/м3дан (ПДК-20 мг/м3) юқори бўлганда заҳарланиш кузатилади.\nИс гази инсон организмига нафас аъзолари орқали ўзгармаган ҳолатда тушиб, қонга осонликча сўрилади. Сўрилган газ гемоглабин билан бирикиб, карбоксигемоглабинни ҳосил қилади. Карбоксигемоглабин мустаҳкам турғун модда бўлиб, осонликча парчаланмайди. Натижада тўқималар учун зарур бўлган кислородни ташиш учун мўлжалланган оксигемоглобин ҳосил бўлмайди. Карбоксигемоглобин осонлик билан гемато-энцефалитик барьердан (тўсиқдан) ўтиб бош мияга бевосита заҳарли таъсир этади. Бунинг натижасида марказий асаб системаси фаолияти издан чиқиб, қисқа муддатда ўлим ҳолати кузатилиши мумкин.\nИс газидан енгил заҳарланишда пешонада оғриқ, чакка соҳасида пульсация, бош айланиши, қулоқларда шовқин, қайд қилиш, ҳолсизлик белгилари кузатилади. Ўрта оғирликда заҳарланишда — маълум муддатга эс-ҳушнинг йўқолиши, хотиранинг издан чиқиши, ҳаракатнинг бузилиши, қалтираш кузатилиб, астеноневротик синдром юзага келади.\nОғир заҳарланиш-коматоз ҳолат (эс-ҳушни 5-7 сутка тўлиқ йўқотилиши), тутқаноқ белгилари, тери ва шиллиқ қаватларнинг кўкариши, нафас олиш ритмининг издан чиқиши, томир уриши минутига 110-120 тага етиши, қон босимини пасайиши, тана ҳароратининг 39-40 даражагача кўтарилиши кузатилади. Заҳарланишдан соғайгандан сўнг ҳам паралич каби оғир асоратлар сақланиб қолиш эҳтимоли мавжуд.\nХулоса ўрнида айтиш жоизки, хоналарни иситишда ва табиий газдан фойдаланишда хавфсизлик қоидаларига тўлиқ риоя қилиш ис газидан асрайди.\nвилоят ФВБ ходими\nОлдинги Автомобиль учун компенсация тўлови\nКейинги “Олғирлар”ни фош этишди


Тожикистонда фоҳишалик билан шуғулланганлик учун жазо кучайтирилди\n07 декабр 2019, Тошкент вақти: 08:43\nТожикистоннинг Хатлон вилоятида ўтказилган рейд давомида қўлга тушган аёллар.\nТожикистон Маъмурий ҳуқуқбузарликлар тўғрисидаги кодексига киритилган ўзгартишларга биноан бундан буён фоҳишалик билан шуғулланганларга 1100 дан 1600 сомонийгача (110-165 АҚШ доллар) жарима солиниши мумкин. Иккинчи марта қўлга тушганлар 1650 дан 2750 сомонийгача жаримага тортилади ёки 15 суткага қамалади.\nШу кунгача жарима миқдори 550 дан 1100 сомонийгача бўлган.\n2015 йили Тожикистон парламенти фоҳишалик ва қўшмачилик билан шуғулланганларга жазо чораларини кучайтирган эди.\nТожикистон ИИВ маълумотларига қараганда, 2018 йили бу мамлакатда фоҳишалик билан шуғулланувчи қарийб 6 минг нафар, шу жумладан 32 нафар вояга етмаган қиз, ёши 18 дан 30 гача бўлган 1,5 минг аёл аёл қайдга олинган.\nИнсон ҳуқуқлари ҳимоячиларига кўра, фоҳишалик билан шуғулланганлик учун жазо чоралари кучайтирилганидан буён уларнинг турмуши янада оғирлашган.


Болалар мамнун, ота-оналар хотиржам!\nТошкент вилоятининг Бўстонлиқ туманидаги Сойлиқ қишлоғида ИИВ «Оқтош» болалар соғломлаштириш оромгоҳи фаолият юритади. Оромгоҳ ҳар сменада 400 нафардан зиёд ўғил-қизни қабул қилади.\n«Оқтош»ни чиндан ҳам фарзандларимизнинг севимли дам олиш маскани, дейиш мумкин. Бу бежиз эмас. Бунинг замирида ўқувчиларнинг дам олишини ташкил этишда замонавий ёндашув ётади. Бу ерда фаолият юритадиган фидойи инсонлар ҳар бир болага алоҳида эътибор қаратади.\nОромгоҳ соф ва мусаффо ҳавоси, бетакрор табиати билан ажралиб туради. Бу ерга қадам қўйишингиз билан ўзингизни ўзга оламга кириб қолгандай ҳис этасиз: бир-биридан қувноқ, хушчақчақ болалар, илиқ, самимий суҳбатлар сизни бир зум бўлса-да, беғубор болалик сари етаклайди. Дам олаётган ёшларнинг дўстона муносабатлари эса қувончингизни оширади.\nУлар ўзлари севган машғулоти билан машғул: спорт ўйинлари, гуруҳ ишларида фаол иштирок этади. Оромгоҳ малакали ва тажрибали тарбиячилар, гуруҳ раҳбарлари тавсияларига асосан ишлаб чиқилган дастурларга мувофиқ фаолият юритади.\nШак-шубҳасиз, айтиш мумкинки: бу ерда болалар, шаҳар шовқинидан йироқда, баланд тоғлар бағрида ўзларини чиндан-да хотиржам ва бахтиёр ҳис этишмоқда. Уларнинг айримлари билан суҳбатлашдик.\nДинара ҲАЙИТБАЕВА (Хоразм вилояти Хива тумани):\n– Бу ерда иккинчи йил дам олишим. Ўтган йилдан бери анча ўзгаришлар юз берибди. Маданий дастурлар янада бой ва қизиқарли ташкил этилган, тўгараклар сони ортган, кутубхонада эса турли мавзуларга оид китоблар сони анча кўпайибди. Мен расм чизишга қизиқаман. Шу боис расм тўгарагига қатнашяпман. Энг асосийси, турли вилоятлардан келган кўплаб дўстлар орттирдим, уларнинг телефон рақамларини ёзиб олдим ва умид қиламанки, ҳозирги самимий муносабатларимиз кейин ҳам давом этади.\nБеҳруз ҲИКМАТУЛЛАЕВ (Тошкент шаҳри):\n– Бизнинг оромгоҳда – ҳаммаси аъло даражада. Муҳит ажойиб, ўтказиладиган тадбирлар, мазмунан жуда бойитилган. Ҳамма болалар аҳил, қувноқ, истеъдодли! Раҳбарият бизга алоҳида ғамхўрлик қилиб, эътибор қаратади. Дўстларим билан ҳар куни стол тенниси, шахмат-шашка, футбол ва волейбол ўйнаймиз. Зерикишга умуман вақтимиз йўқ.\nТарбиячилар ва гуруҳ раҳбарлари худди уйдагидек муҳитни яратишни уддалашган. Оромгоҳда ҳамма нарса ҳисобга олинган, болалар ўзлари қизиққан машғулот билан шуғулланиши мумкин. Мен рақс тушишни жуда яхши кўраман ва бугун дугоналарим билан кўргазмали рақс ижро этиб, ўз маҳоратимизни намойиш этамиз. Бу ерда кўп нарсаларни ўргандик. Уйга қуёшда тобланган, руҳан тетик, янгича дунёқараш билан қайтамиз. Мароқли ҳордиқ учун ташаккур.\nАйсултан ХУДОЙБЕРГЕНОВА (Қорақалпоғистон Республикаси Нукус шаҳри):\n– «Оқтош»га учинчи йил келишим, тарбиячилардан миннатдормиз. Улар меҳрибон, ҳамиша ёрдамга шай. Оромгоҳда укам Алпамис билан дам оляпмиз, овқатлари мазали, турли концертлар, кўрик-танлов ва викториналар ўтказилади.\nБолалар муносабатлардаги ҳар қандай сохталик, сунъийликни жуда нозик ҳис этишади. Уларнинг соғломлаштириш оромгоҳида фаолият юритаётганлар ҳақидаги илиқ сўзларини, «Оқтош» болалар учун ўз уйидек бўлиб қолганини эшитиш нақадар ёқимли.\nЎз ўрнида, ёш авлод учун ҳар куни байрам уюштираётган, уларни дўстлашишга, масъулиятли ва меҳрли бўлишга ўргатаётган Ормгоҳ ходимларига тасаннолар айтгингиз келади.\nАгар фарзандингиз соғлом, масъулиятли бўлиб, улғайишини ва асосийси – таътил кунларини қувонч билан эслашини истасангиз уни «Оқтош»га жўнатинг. Хавотир олманг, у ишончли қўлларда бўлади!


Ота, ҳарбий билим юртига ҳужжат тахлайман, деб командирга учраган эдим, ҳозир кеч бўлди, кейинги сафар, эртароқ ҳаракат қил дейди.\nИкки бухоролик аскарнинг ҳужжатлари тайёр экан. Улар бу йил август ойида ҳарбий билим юртига имтиҳон топширишди. Насиб қилса, 2001 йил мен ҳам имтиҳон топшираман, деган умиддаман. Энди жигарларимга мендан салом айтиб қўйинглар,\nдеб ўғлингиз Беҳбудов Эркин.»\nБу хатни ёзар экан, у ўзи танлаган шарафли касбни сидқидилдан бажариб, ота-онасининг фахри бўлишни дилига тугди. Лекин елкасида турган вазифани шараф билан адо этишига оз қолганини билмасди. У эндигина 19 ёшга тўлган бўлса-да, ўз вазифасини чин дилдан ҳис этар, Ватанга, халқига бўлган меҳри чексиз эди. Эркин ўзи учун Ватан тинчлигини ҳимоя қилиш асосий ўринда туришини исботлади...\n2000 йилнинг 18 августи. Эркин доимгидек сергак ҳолда чегара ҳудудини кузатиш билан банд. Бирдан қушларнинг безовта чуғурлаётгани эътиборини тортди. Ҳар бир ёввойи дов-дарахтларнинг ҳолатини дурбин орқали кузатди. Гумони тўғрисида ўзидан 150-200 метр нарида бўлган хизматдош дўстларига хабар берди. Ўзи эса қўлидаги қуролни шай ҳолга келтириб, эҳтиёткорлик билан юқорилай бошлади. У тоғ-тошлар оралаб шубҳали туюлган жойга етиб борди. Эркиннинг сезгиси ва ўткир нигоҳлари алдамаган эди. Ундан сал нарироқда қоялар орасида юртфуруш жангарилар писиб ётарди. Эркин шу топда қўрқиб, ўзини йўқотиб қўймади. Она Ватани, оиласи, дўсту биродарларининг тақдири елкасида турганини ҳис этди. Аввалига у босқинчиларга қўл жангида эгаллаган усулларни қўллади. Ғаламислардан бири қуролга ёпишгач, Эркин ҳам қуролини ишлатишга мажбур бўлди. У бирпасда қаршисидаги душманларни ер тишлатди. Аммо душманлардан бири орқадан ўқ узди. Кучли оғриққа дош берган ўғлон чаққонлик билан бурилиб, уни ҳам яралади. Ёрдамга етиб келган хизматдош дўстлари Бўстонлиқ тоғларига Туркистон орқали суқилиб кирган террорчи гуруҳнинг бошқа аъзоларини ҳам бир зумда ер тишлатишди. Бироқ Эркин Ватани олдидаги бурчини шарафли адо этиб, ҳалок бўлди. У Она диёримиз тинчлигини сақлаб қолиш учун чин маънода жонини фидо қилди.\nЭркин Беҳбудов 1981 йил 10 февралда Бухоро вилоятида туғилган. 1999 йилда у Жондор туманидаги Мудофаа ишлари бўлимига муддатли ҳарбий хизматга чақирилди. У масъулиятни ҳис этиши, теран фикри, моҳир жангчилиги ва мерганлиги билан тез орада ҳамманинг эътиборига тушди. Ўша йилнинг ўзидаёқ Эркинни МХХ чегара қўшинларига қарашли 9209-сонли ҳарбий қисмга юборишди. Қисмда мерган сифатида хизматни давом эттирди.\nОддий аскар Эркин Беҳбудов 2000 йилнинг 18 август куни мамлакатимиз ҳудудига суқилиб кириб, тинчимизни бузишни режа қилган бир гуруҳ террорчиларни аниқлаб, уларни йўқ қилишда жонбозлик кўрсатиб, Ватан ҳимояси йўлида кўксини қалқон қилди.\n— Эркинжон ёшлигида спорт билан шуғулланган, билимли, меҳрибон йигит эди, — дейди унинг отаси Ниёз ака Беҳбудов. — У оиладаги беш нафар фарзандимизнинг иккинчиси эди. Эркинжон ёшлигидан ҳарбий бўлишга қизиқарди. Шунинг учун ҳам у амакиси, Иккинчи жаҳон уруши қатнашчиси акам раҳматли Ҳамид Беҳбудовнинг уйларидан бери келмасди. У кишининг уруш хотиралари ҳақидаги суҳбатларини тез-тез тингларди. Ажаб эмас, унда мардлик, Ватанга бўлган садоқат туйғуси ана шундай паллада уйғонган бўлса. Мен ўғлим билан фахрланаман. У шунчаки ўлиб кетмади...\nНиёз ака титроқ қўллари билан ўғлининг ҳарбий кийимда тушган суратини силади. Орага жимлик чўкди. Ҳамманинг боши эгик. Ота суратни бағрига босди. Намланган кўзларини артиб, яна гап бошлади.\n— Ўша кезларда онасига анча қийин бўлди. Тонг ёришар-ёришмас қишлоқ чеккасидаги боғимизга отланарди. Ҳар сафар унинг орқасидан кузатиб борардим. У боққа кириб, Эркинжон ўтқизиб кетган ниҳолларни пайпаслаб, ўша ерда узоқ вақт ўтирарди. Иккинчи ўғлимиз Комилжон уйланиб, фарзандли бўлгач, унга Эркинжонимизнинг исмини қўйдик. Шундан сўнг онаси йўқотган фарзандини қайта топгандек бўлди.\n— Эркинжоним кураш тушишни жуда яхши кўрарди, — дейди аскарнинг онаси Анора Сафарова. — Шу туфайли уйда бирор иш чиқиб қолса, жўраларини чақириб келиб, ишларни биргаликда бажарарди-да, курашга чопарди. Она, мен ҳарбий бўлишим керак, дерди. Офицерлар тайёрлайдиган билим юртига киришни орзу қилган экан. Биз йўл-йўриқни билмаганимиз учун унга ёрдам беролмаганмиз. Шунда у ўзи бориб, Жондор тумани Мудофаа ишлари бўлимига хизматга бориш учун ариза ёзиб келган. Бундан ҳеч кимнинг хабари бўлмаган. Армияга кетиши аниқ бўлгандан кейин катта амакиси Намоз акага аскарликка кетаётганини айтган, сўнг қўшни қишлоқда яшайдиган холасиникига пиёда бориб, хайрлашиб келган. Ўғлим доим мустақил қарор қабул қиладиган, қатъий ва шижоатли эди.\nЭркин Беҳбудов ўқиган Жондор тумани Навробот қишлоғидаги 25-умумтаълим мактабида унинг ҳаёти ва жасоратидан ҳикоя қилувчи стенд ташкил этилган.\n— Биз Эркиннинг жасоратини ҳар бир ўқувчига ўрнак қилиб кўрсатамиз, — дейди унинг ўқитувчиси Лола Раҳматова. — Ўқувчилар учун у ҳақиқий ватанпарвар, мард ўғлон намунасидир. Кўп ўғил болалар Эркин каби жасур жангчи бўлишни орзу қилади. Эркин болалигидан бир сўзли эди. Ўзининг шахсий фикри бор эди. Ақлли, билимли бўлса-да, ўзини кўрсатишни ёқтирмасди, айниқса, мақтанишни хуш кўрмасди. Ҳарбийларга хос феъли бор эди унинг.\n...Тинчгина ухлаётган гўдакка қараб, бу осойишталик қанчалар улуғ неъмат экани ҳақида ўйга толади киши. Ҳар кун тонгнинг нурафшон отиши, болалар мактабга ўзлари эркин бориб келиши, тўй-томошада қувноқ ўйнаётган одамлар... Бу тинчлик ўз-ўзидан эмаслигини ҳамма ҳам англармикан? Чегараларимиз ва тинчлигимизни ёвлардан, ёвуз кучлардан асраётган Эркин Беҳбудов каби ўғлонларнинг фидойилиги сабаб ҳам биз ана шундай хотиржам ва бахтлимиз.\nВатан ҳимояси йўлидаги фидокорона хизматлари учун Эркин Беҳбудов вафотидан сўнг «Жасорат» медали билан мукофотланди. Ҳа, юртимиз тинчлиги, хонадонларимизнинг осойишталиги йўлида жонидан кечган ватанпарвар ўғлонларни халқимиз унутмайди.\nЎзбекистон Республикаси Давлат хавфсизлик хизмати Чегара қўшинлари материаллари асосида


“Sputnik”: Тожикистон жиҳодчилар билан ҳамкорлик қилмаслигини билдириб турибди - EFFECT.UZ\n. 17:05 | 02.09.2021\nТожикистон президенти Эмомали Раҳмон вафотидан кейин Аҳмадшоҳ Массудни мукофотлади. Кобулдаги уйида ўлдирилган мамлакат собиқ президенти ва Олий Тинчлик Кенгаши раиси худкушлик ҳужуми қурбони бўлган Бурҳониддин Раббоний ҳам вафотидан кейин Исроил Сомоний ордени билан Эмомали Раҳмон томонидан тақдирланган. Бу ҳақда “Sputnik” нашри хабар берди.\nТақдирлов фармони матнига кўра, афсонавий қўмондон ва Афғонистоннинг собиқ президенти ҳам 1992-1997 йиллардаги фуқаролар уруши пайтида тинчлик музокараларига улкан ҳисса қўшган.\n“Бироқ, энг юқори давлат мукофоти ўтган 25 йил ичида исталган вақтда, ҳатто Раббоний ва Массуд ҳаётлигида ҳам берилиши мумкин эди, бироқ, мукофотлар энди берилди. Аммо бу ерда муҳим бир нарсани унутмаслик керакки, иккала сиёсатчи ҳам Толибоннинг душмани бўлган ва иккаласи ҳам террорчилар қўлида ўлган”, дейилади нашр хабарида.\nХалқаро кузатувчилар Толибонни қонуний ҳукумат сифатида тан олиш керакми ёки йўқлигини ўйлашар экан, расмий Душанбе Тожикистон жиҳодчилар билан ҳамкорлик қилмаслигини аниқ кўрсатиб турибди”, дея ёзган Спутник.\nTeglar:Tolibon, Аҳмадшоҳ Массуд, Тожикистон, Эмомали Раҳмон\n"Ал-Қоида" террорчилик ташкилоти Толибонга қўшилди


20:04 / 05.08.2017\nРоссия Федерал овқатланиш тадқиқот маркази мутахассислари "Мортадель" корхонасидан ишлаб чиқарилган гўшт маҳсулотида инсон ДНКсини аниқлади. Бу ҳақда ўз манбасига таянган ҳолда "Известия" нашри хабар беради.\nКолбаса намуналари "Мортадель" корхонасининг Москва вилояти, Нагорний Пушкинский туманида жойлашган ишлаб чиқариш майдонидан топилган. Газета билан суҳбатда бўлган марказ мутахассисининг айтишича, ДНК икки хил маҳсулот турида аниқланган бўлиб, "Шоҳона" колбасаси ва доначали дудланган колбасалар ўрганиш учун лабораторияга олиб кетилган.\nШунингдек, текширувчилар ўтказилган тафтиш махсус тест-тизимида маҳсулотнинг хом таркибини аниқлаштириб, ДНК хусусиятларини ажратиб беришини таъкидлашди. Компания сайтида айтилишича, "Мортадель" гўшт маҳсулотларини ишлаб чиқарувчи мамлакатдаги энг яхши 20 та корхонанинг бири ҳисобланади. Бугунги кунда унинг заводида кунига 100 тоннага яқин маҳсулот ишлаб чиқарилади. Компания раҳбарияти ишлаб чиқарилаётган барча маҳсулотлар табиий гўшт, зираворлар, тухум ва сутдан фойдаланган ҳолда тайёрланиши айтмоқда.


Ўш воқеасида айбланиб қамалганларнинг қийноқларга солингани тўғрисидаги маълумотлар эътиборсиз қолдирилмоқда.\nҚирғизистонда қийноқлар масаласи 2010 йилги Ўш воқеаларидан сўнг долзарб мавзуга айланди. Ҳуқуқ фаоллари, Ўш воқеасида айбланиб қўлга олинган этник ўзбеклар ва уларнинг яқинлари тергов жараёнида қийноқ қўллаш ҳолатлари бўлганини, маҳбуслар қийноқ орқали айбларга иқрор қилдирилгани ҳақида бонг урдилар.\n- Ўғлимни жуда қаттиқ калтаклашган. Айбни бўйнига олмагунича жуда қаттиқ уришган. Суд милиция батальонида ўтди. Судга бизни киритишмади. Туман судига ҳам киритишмади, вилоят судига ҳам киритишмади. Бизни ва адвокатларимизни уриб-тепиб, ҳайдаб чиқаришди. Суд фақат бир томонлама бўлди. Ўғлимнинг айбдор эканига ҳеч қандай далил-исбот йўқ. Ҳаттоки ўғлимнинг бармоқ изларини ҳам топиша олмаган. Шунга қарамай, уни бир умрга қамаб юборишди, - деди Ўш воқеасида айбланиб бир умрга қамалган Азизило Тошировнинг онаси Одинахон Тоширова.\nОзодлик радиоси суҳбатлашишга муваффақ бўлган бир умрга қамалган маҳбус Мирзоҳид Солиев ҳам тергов жараёнида қийноқлар қўлланилганини айтиб берган эди.\nТашкилотнинг билдиришича, Ўш қирғинида айбланиб, қўлга олинганларни тергов қилиш жараёнида қийноқлар қўлланилгани тўғрисидаги аризалар оқими ҳалигача тўхтагани йўқ.Бироқ бу аризалар ҳукумат тузилмалари томонидан эътиборсиз қолдирилмоқда.\nҚирғизистон ҳукумати этник ўзбекларга нисбатан қийноқ қўллаш ҳолатлари содир этилгани юзасидан билдирилаётган иддаоларни тан олган эмас. Шу кунгача Ўш қирғинида айбланиб қамалган этник ўзбекларнинг қийноқларга солингани юзасидан жиноят ишлари очилиб, бирорта ҳуқуқ-тартибот ходими жавобгарликка тортилмаган.\nАйни пайтда ҳуқуқ-тартибот тузилмалари раҳбарлари милиция ходимлари томонидан қўлга олинганларга нисбатан ноқонуний ҳаракатлар бўлганини, бироқ бундай кўринишлар бармоқ билан санарли эканини айтадилар.\n-Ростини айтганда, куч тузилмаларида ишловчи айрим шахслар Қирғизистон қонунларини яхши билмагани туфайли инсон ҳуқуқларининг бузилиши ҳолатлари учраб туради. Кейинги пайтда бу муаммони бартараф этиш юзасидан чора-тадбирлар кучатилган, -деди Қирғизистон ички ишлар вазирлиги расмийси, милиция полковниги Турсунбек Чалов.\nҚирғизистонлик таниқли ҳуқуқ фаоли Тўлайкан Исмаилова 2010 йил воқеаларидан сўнг этник озчиликлар ҳуқуқлари бузилиши юзасидан жуда кўп ҳолатлар қайдга олинганини таъкидлар экан, кейинги уч йил ичида бу йўналишда ижобий ўзгаришлар бўлганини айтди. Бироқ ҳуқуқ фаолига кўра, муаммо буткул бартараф этилган эмас. Тўлайкан Исмаилованинг айтишича, этник озчиликлар ҳуқуқлари паймол этилишига барҳам берилиши учун Қирғизистон кадр сиёсатини ўзгартириши керак.\n-Халқаро экспертлар 2010 йилдан кейин юзага келган вазиятни жуда яхши биладилар. Қирғиндан кейин очилган элликка яқин жиноят ишлари билан мен танишман. Уларнинг барчаси этник озчилик вакилларига нисбатан очилган эди. Қирғизистондаги кадр тизимида бир томонлама сиёсат олиб борилаяпти. Масалан, милиция, суд ва бошқарув органларида бошқа миллатдан бўлган одамлар сони кескин озайиб кетган. Бундай сиёсат оқибатида барча тизимларда тарафкашлик каби кўриниш илдиз отмоқда, -деди Тўлайкан Исмаилова.\nАйни пайтда халқаро ташкилотлар Қирғизистонда инсон ҳуқуқлари вазияти Марказий Осиёнинг бошқа мамлакатларига нисбатан яхшироқ эканини ҳам айтадилар.


Зинат Аман: Кинода муваффақият қозонган, шахсий ҳаётда бахт топа олмаган ҳинд актрисаси - Zamin.uz\nЗинат Аман: Кинода муваффақият қозонган, шахсий ҳаётда бахт топа олмаган ҳинд актрисаси\nЎзбек мухлисларига «Алибобо ва қирқ қароқчи» фильмидаги роли билан яхши таниш бўлган Зинат Аман ҳаёт ва карьераси билан боғлиқ маълумотларни эътиборингизга ҳавола этамиз.\nАктриса 1951 йил 19 ноябрда дунёга келган. Отаси афғон миллатига мансуб бўлган, сценарий муаллифи сифатида фаолият юритган ва Аман тахаллуси остида ижод қилган. Зинат кейинчалик фамилиясини отасининг тахаллусига ўзгартирган. Ота-онаси унинг ёшлигида ажрашган ва 13 ёшида отаси ҳаётдан кўз юмган. Онаси уни Бомбейнинг энг яхши мактабига таълим олишга юборган ва хорижда таҳсил олиши учун маблағ аямаган. Ҳиндистонга қайтганидан кейин бир қанча гўзаллик танловларида қатнашгач,«Осиё гўзали» деб топилган. Шундан кейин киносаноат вакиллари ушбу ёш ва гўзал қизга қизиқиб қолган. Аммо Дев Ананд фильмида бош қаҳрамон ролини ижро қилишни таклиф қилиб унинг онаси олдига келган биринчи режиссёр бўлган.\nБу вақтда Дев актриса Мумтоз билан шартнома тузган бўлганига қарамай фильмдаги қиз қаҳрамонни ёш, ғарбдан йўналиш олган, ҳар қандай тақиқлардан ҳоли ва журъатли янги актриса ижро қилишини истаган.\n«Ака ва сингил» фильмидаги ролига киришиб кетган Зинат юклатилган вазифани уддасидан чиққан. Бундан аввал у Дев билан бирга «Ички ёвузлик» лойиҳасида иштирок этган. Ушбу ижроси сабаб энг яхши иккинчи даражали актриса сифатида Filmfare мукофотини қўлга киритган.\nЁши катталар актриса ижросини танқид қилган, аммо киносаноат вакиллари Зинатда Ҳиндистонни ўзгартириши мумкин бўлган аёл сиймосини кўрган. Унга бир қанча таклифлар келиб тушганига қарамай, ўзидаги истеъдод ва актрисалик маҳоратини очиб беришга Девни қодир деб ҳисоблаб у билан ҳамкорликда ишлашда давом этган. Унинг инглиз аксенти аралаш ҳинд тилида гапириши, кийиниши ва ҳаёт тарзи у вақтда Болливуд учун бегона бўлган.\nМашҳурлик чўққиси томон секин-аста ҳаракатланиб бораётган вақтда шахсий муносабатлари ҳаммасини изидан чиқариб юборган. Аввалига Дев билан учрашиб юрган ва унга турмушга чиқмоқчи бўлган. Амм Раж Капур фильмида бош қаҳрамон ролини ижро қилишга розилик берганидан кейин бари ўзгарган. Дев, Зинатнинг Раж билан кўз уруштириб юрганини кечира олмаган. Кейинроқ покистонлик крикет ўйинчиси Имран Хон ундан кейин Канвалжит исми ёш актёр билан ҳам муносабатда бўлган. Санжай Хон билан қурган оиласи ҳам омадсиз якунланган.\nБу эса карьерасига таъсир қилмай қолмаган. Алал-оқибат карьера борасида муваффақият қозона олмаган актёр Мажар Хон билан турмуш қурган ва 2 фарзандни дунёга келтирган. Режиссёрлардан таклиф кутиб чарчаган актриса фарзандлар тарбияси билан машғул бўлган, сиёсат билан ҳам шуғулланмоқчи бўлган, аммо бу уриниш ҳам ижод сингари омадсиз бўлган.\nФарзандлари катта бўлганидан кейингина саҳнага қайтган Зинат 2019 йилда Санжай Датт, Крити Санон ва Аржун Капур билан бирга «Панипат жанги» фильмида суратга тушган. 2020 йилдан эса театрда фаолият юрита бошлаган. Зинат киносанотда мода дизайни билан шуғулланган ва катта бизнес қилган биринчи актриса ҳисобланади. У кийиниши сабаб услуб тимсоли бўлган, фильмларида кийган кийим-кечаклари ёшлар ўртасида дарҳол урфга кирган.\nЗинат машҳур актёрлардан Дев ва Раждан ташқари, Шаши Капур, Ражеш Кҳанналар билан бирга суратга тушишга муваффақ бўлган. «Шалимар» фильмида у билан бирга ишлаган таниқли актриса Жина Лолобрижида уни бутун Шарқда кўрган аёллари орасида энг чиройли, деб атаган. У китоб ўқишни яхши кўрган ва доим ёнида китоб олиб юрган. Болливуднинг бугунги ёш юлдузлари ҳам вақти-вақти билан 69 яшар Амандан маслаҳат олиб туришни канда қилмайди. “Замин” янгиликларини “Youtube”да кузатиб боринг\n17-09-2020, 07:00, Маданият\n12-09-2020, 16:53, Маданият


Анчелотти “Реал”нинг ғалабалари сирини айтди | Qalampir.uz\nАнчелотти “Реал”нинг ғалабалари сирини айтди\nСпорт\t05 Май 15:00 2272\n“Реал Мадрид” бош мураббийи Карло Анчелотти жамоанинг бой тарихи ҳамма нарса тугагандек туюлган пайтда ҳам курашни давом эттиришга ёрдам бериши ҳақида гапирган. Бу ҳақда “лос бланкос” устозининг сўзларига таяниб, UEFА расмий сайти маълум қилди.\n“Биз кетма-кет равишда ПСЖ, “Челси” ва “Манчестер Сити” каби жамоаларни мағлуб қилдик. Агар, биз буни қандай уддалаймиз, деб сўрасангиз, мен шундай жавоб бераман: жамоамизнинг бой тарихи бизга ҳамма нарса аллақачон тугагандек туюлса ҳам курашни давом эттиришга ёрдам беради. Ҳақиқатдан “Реал” дунёнинг энг буюк клуби ҳисобланади.\nУчрашувда деярли мағлубиятга учраган эдик, аммо биз барибир охирги зарбаларни бера олдик. Кучли рақибга қарши яхши ўйин ўтказдик. Урилган голлар ҳисобни тенглаштиришга имкон берди. Қўшиб берилган бўлимларда эса биз рақибдан куч, ишонч ва психологик жиҳатдан устун эдик”, деган Анчелотти.\nЭслатиб ўтамиз, кеча, 4 май куни Европа Чемпионлар лигаси ярим финал жавоб учрашувлари доирасида “Реал Мадрид” ва “Манчестер Сити” ўртасида баҳс бўлиб ўтди. Учрашув деярли ўз якунига етаётган бир паллада “Манчестер Сити” “Реал”ни 1:0 ҳисобида мағлубиятга учратаётган эди. Гўёки “шаҳарликлар” финал йўлланмасини нақд қилганди. Бироқ 90 ва 91-дақиқаларда Родриго Гоис иккита гол урди. Қўшимча бўлимларда Карим Бензема пенальтидан ҳисобни 3:1 кўринишига келтирди. Натижада умумий ҳисоб 6:5 кўринишига келди. Биринчи ўйин “Манчестер Сити”нинг 4:3 ҳисобидаги ғалабаси билан якунланган эди. Шу тариқа, икки ўйин натижасига кўра, “Реал Мадрид” ЕЧЛ финалига йўл олди.\n15 Май 16:43 45744\n14 Май 09:13 39546\n14 Май 22:33 37085\n14 Май 19:06 30583\n14 Май 21:00 28326


"Ҳумо" бош мураббийи Евгений Попихин ғалабадан сўнг нималар деди? / Olamsport.com\n16 окт 07:17\n"Ҳумо" бош мураббийи Евгений Попихин ғалабадан сўнг нималар деди?\nТеглар : ВХЛЕвгений ПопихинҲумо\n"Ҳумо" бош мураббийи Евгений Попихин "СКА-Нева"га қарши ўйиндан сўнг (4:3) ўз фикрларини билдириб ўтди.\n"Ўйин қийин ўтди. Биз учрашувни ёмон бошладик, ташаббус тўлиғича рақиб томонда бўлди. Биринчи период фақатгина битта шайба билан якунлангани яхши бўлди. Кийиниш хонасида жиддий суҳбат бўлди. Йигитлар унда диққат билан эшитишди ва кайфиятни кўтаришди. Иккинчи периодда эса ҳаракат, ўйин ва вазиятлар пайдо бўлди. Аммо "СКА-Нева"да барибир очколар кўп, биринчи ўринда кетишмоқда... Бизда эса очко етмаяпти. Шу сабабли, Барри Смитнинг айтганидек "Хоккей Худоси бизга ёрдам берди". Характер кўрсатиб, охиригача курашишгани учун йигитларга раҳмат".\n-Евгений Григоренко собиқ жамоасига қарши ўйинда дубль қайд этди.\n-Ўйлайманки, сен собиқ жамоангга қарши ўйнаганингда доимо бошқача кайфият билан чиқасан. У ўтган мавсумда шу ерда эди. Ўзи истаганичалик ўйин амалиётига эга бўла олмади. У бугун ўзини кўрсатди, иккита гол киритди, секин-секин ўсиб бормоқда. Худо хоҳласа ўзини тиклаб олади. У иқтидорли йигит. Унда истеъдод бор, асосийни - ўша истеъдодни намоён эта олишдир. У улғайди, уйланди, фарзандли бўлди. Оилани яхши боқиш лозимлигини тушуниши лозим. Бунинг учун эса яхши ўйнаш керак.\n-Константин Курашев ("СКА-Нева" мураббийи - olamsport.com) яқинда сиз сабаб мураббийлик фаолиятини бошлагани ҳақида гапирганди. Ушбу учрашув сиз учун қай даражада аҳамиятга эга?\n-Бу албатта ажойиб. Костя иккимиз Швейцарияда хоккейни кўтаргандик. Биз ҳақимизда кам ёзишади, аммо ортга назар ташлайдиган бўлсак, биз катта ишни амалга оширганмиз. Эрталаб 8 дан кечки 10 гача ишлардик, тушлик учун уйга борардик. Биз қаттиқ ишлагандик ўшанда. Давосда бизни яхши кўришарди, қадрлашарди. Кетганимизда одамлар, ўйинчилар афсусланишди. Константин қолди ва бу ишни давом эттирди. Яхши ишлади. Унинг кўп шогирдлари ҳозир NLA (Швейцария асосий лигаси) ва НХЛ да ўйнамоқда. Шунчаки у камтар йигит ва бу ҳақида ҳар доим ҳам гапиравермайди. Аммо, у катта ҳажмдаги ишни амалга оширган. Биз у ерда ишлаганимиз - швейцарияликларнинг омади десак ҳам бўлади.\n"Ҳумо" матбуот хизмати\n16 окт 08:55:16\nЯсно как они победили...


06:18 30 Октябр 2020\nСтраничка Бинг Лю\n18:39 06.05.2020 (Янгиланган 19:18 06.05.2020) Ҳавола олиш\nТОШКЕНТ, 6 май - Sputnik. Питтсбург универиттетининг Тиббиёт мактабида фаолият юритувчи 37 ёшли олим Бинг Лю шанба куни ўз уйда ўлдириб кетилган ҳолда топилди, деб хабар қилмоқда People.\nПолиция хабарига кўра, тиббиёт олимининг бошига, бўйнига қорнига ва оёқ қўлларига ўқ узилган. Уйниг уйи яқинида автомобил ичида яна бир эркак кишининг жасада топилган. У 46 ёшли Хао Гу – Бинг Люнинг таниши бўлиб чиққан. Хао Гу бошига ўқ узилиши оқибатида вафот этган.\nБинг Лю Питтсбург университетининг Тиббиёт мактабида Тизимли биология жараёнларини компьютер моделлаштириш, таҳлил қилиш билан шуғулланган. Унинг ҳамкасабалари Люнинг улкан ютуқлари ҳақида ҳикоя қилиб беришди.\n“Бинг SARS-CoV-2 инфекцияси асосида бўлган ҳужайраларни тушуниш ва уларнинг кейинги ривожланишини ўрганиш борасида жуда муҳим кашфиёт арафасида турган эди. Биз унинг кашфиётларини охиригача етказиш учун барча ҳаракатларни бажарамиз”, - дейилган Тиббиёт мактабаининг Тизимли биология департаменти таъзияномасида.\nБинг Лю Сингапур Миллий университетида бакалавр ва доктор унвонини олган. Ундан сўнг Питтсбургдаги Карнеги-Меллон Университетида докторликдан кейинги изланишлар ўтказиш билан шуғулланиб келаётган бўлган.


Қандай қилиб озса бўлади? - Онлайн савол-жавоб\nҚандай қилиб озса бўлади?\n03 Фев, 16\nҚандай қилиб тез озиш мумкин\nМени сочим битлаган уни қандай қилиб тез ва оддий қилиб йўқотса бўлади\nҚандай қилиб қипиқланувчи тери учун ниқоб тайёрласам бўлади?\nҚандай қилиб қоринни йўқотса бўлади?\n3та оддий усулни келтириб ўтаман. Ушбу маълумотни интернетдаги хориж материаллари асосида тайёрладим. Аммо, шуни айтишим керакки қуйидагиларни ўзим айнан озиш мақсадида синамаганман, бироқ ўзимда қуйидаги холлар узоқ такрорланган вақтда натижа сезилган.\nХа, айнан сув. Кўпроқ сув истеъмол қилинг. Бир сутка давомида 3литрдан кам бўлмаган миқдорда сув истеъмол қилинг. Овқатланишдан 15-20дақиқа олдин тўйиб сув ичинг. Эрта тонгда, кечки пайтда сув истеъмол қилинг. Иложи борича қорнингиз очиб таом емоқчи бўлганингизда хам сув ичинг. Ишонтириб айтаманки, бир хафтадан кейин сизга сув ичиш нафас олиш каби одатий бўлиб қолади. Айтганча, хом сув ичманг. Қайнатиб совутилган сувни истеъмол қилинг.\nАдашдингиз сиз ўйлаганчалик 10-12соатлик уйқу эмас, албатта)) 7-8соатлик уйқу сизга керакциз вазндан халос бўлишингизда кўмаклашади. Бир ойда натижани сезасиз.\nШу бандни бошлашимга юзимга табассум югурди. Озимоқчи бўлган инсонга таом таклиф этиш?)))) Ажойиб-а?))) Аммо, бу рост. Инглизларда бир гап бор, «Сен нима есанг, ўшасан». Айтмоқчи бўлганим оч юриб озиб бўлмайди. Овқатланиш керак фақат ёгъсиз бўлган таомлардан меёрида истеъмол қилиш керак. Овқат солинган идиш бўшаши шарт эмас)) кўпроқ кўкатлар истеъмол қилинг. Қишнинг совуқ кунларида гўшт махсулотларисиз қувватлансизланиб қолиш мумкинлиги боис, туёқлилар гўштидан кўра курка гўштидан фойдаланишни таклиф этаман. Курка гўшти дунё миқёсида пархез таом хисобланади.\nОдилжон жавоб берди 0\nсув ичиб хам озса булади демоқчимисиз\nXurshidbek Ibrohimov изоҳ берди\nYoshingiz nechada bilmadimku jismoniy mehnat va sport orqali ozish xayotingizni juda tez uzgartitib xayotga bulgan qiziqishingizni kuchaytiradi buni guvohi bulganman qolgani bekor\nАзизахон жавоб берди 0\nХар куни пиёда юришни одат килинг. Салат енг. Овкатингизни микдорини камайтиринг. Масалан: 1 косадан 1 пиёлага.\nAsosan qanaqa. Jismoniy mashiqlar


08 май 2021, Тошкент вақти: 03:52\nЎзбекистонда ички туризм соҳасида 200 мингдан зиёд аҳолини иш билан таъминлаш мумкин. Шунингдек, туризмга хизмат қилувчи умумий овқатланиш, транспорт, чакана савдо каби йўлдош тармоқларда яна кўплаб иш жойлари ташкил этилади. Бу ҳақда президент Шавкат Мирзиёев 16 июнь куни хизмат кўрсатиш ва ички туризм соҳаларини ривожлантириш масалалари бўйича ўтказилган видеоселектор йиғилишида айтган.\nПрезидент матбуот хизматининг маълум қилишича, йиғилишда Ш. Мирзиёев туризм соҳасида аҳолини иш билан таъминлаш учун мамлакатнинг ҳар бир ҳудудида имконият ҳам, саёҳатчилар диққатига сазовор жойлар ҳам етарли экани қайд этган.\nПрезидент Ўзбекистоннинг қадимий шаҳарларидаги сайёҳлик имкониятларидан ҳам тўла фойдаланилмаётганига эътибор қаратган. Унга кўра, “халқ орасида уларни билмайдиганлар, кўрмаганлар ҳали кўп”.\nМирзиёев Туризмни ривожлантириш давлат қўмитасига вазирлик, идоралар ва ҳокимликлар билан бирга янги ички туризм маршрутлари очиш, кўчма дам олиш масканларини кўпайтириш, тиббиёт ва соғломлаштириш туризмини тараққий эттириш бўйича кўрсатмалар берган.\nҲокимлар ва сектор раҳбарларига эса сайёҳлар борадиган барча объектлар, меҳмонхона ва овқатланиш шохобчаларида карантин қоидаларига қатъий амал қилинишини таъминлаш юклатилган.


''Халқ посбонлари'' – олдинги сафда\nЭлдаги фавқулодда вазиятга доир Туркистон вилоятида “Халқ посбонлари” кўнгиллилар гуруҳи тузилган эди. Бугунги кунда халқ фаоллари, таниқли спортчилар ва спорт мактаблари устозлари ҳамда ўзга соҳа мутахассисларидан иборат кўнгиллилар таркиби минтақанинг барча туман, шаҳарларида фаолият юритмоқда.\nУлар элимизда олиб борилаётган террорчиликка қарши операцияларни қўллаб-қувватлашлари ҳамда масалани сабр билан ҳал қилиш лозимлигини маълум қилишди.\n“Халқ посбонлари” вилоят полиция департаментининг вакиллари билан тиғиз алоқада фаолият юритади. Кўнгиллилар вилоятлараро блок бекатлардаги посбонларга иссиқ таом тарқатишмоқда. Шунингдек, улар фуқароларни комендантлик тартибига риоя қилишга чақириб, аҳоли манзилларида тушунтириш ишларида ҳам кўмаклашишмоқда.\nТуркистон вилояти ҳокимининг матбуот хизмати, 2022-01-12, 03:51 67


Одамларимиз йўлга қараб давлатга баҳо беради – Президент Аҳмад Дониш кўчасида бўлди | Qalampir.uz\nОдамларимиз йўлга қараб давлатга баҳо беради – Президент Аҳмад Дониш кўчасида бўлди\nЖамият\t29 Август 16:09 4744\nИлгари бу кўча ўртасидаги майдон бетон девор билан ўралгани сабабли йўл жудаям тор эди. Юнусобод метро йўналишининг давоми қурилиши натижасида бу жой очилди. Аҳмад Дониш кўчасининг Амир Темур кўчасидан Тошкент халқа автомобиль йўлигача бўлган 2,2 км қисми 6 қаторли қилиб қайта қурилди. 4 қаторли мавжуд йўл реконструкция қилинди. Пиёдалар ва велосипед йўлакчалари, майсазорлар ташкил этилди. Энергия тежамкор ёритиш мосламалари ўрнатилди.\n"Йўл қурилишига қўшимча пул бериб, замонавий техникалар олингани бугун натижасини беряпти. Бу эса одамларга манфаат, сифат келтириши керак", деди Шавкат Мирзиёев.\nПрезидент бу ерда мутасаддиларга йўлсозлик сифати ва кўламини ошириш бўйича кўрсатмалар берди.\n"Одамларимиз ҳам, меҳмонлар ҳам йўлга қараб давлатга баҳо беради. Йўллар яхши бўлса, халқимиз рози бўлади. Шунинг учун бундай сифатли йўлларни ҳудудларда ҳам қуриш, қишлоқ йўлларини ҳам ўзгартириш керак", деди Президент.\nДавлат раҳбари бир километр йўл қуришга Ўзбекистон ва хорижда кетадиган маблағ ҳамда материаллар қатламини таҳлил қилиш асосида йўл индустриясини такомиллаштириш бўйича кўрсатмалар берди. Автомагистраллар билан бирга ички йўлларга ҳам алоҳида эътибор қаратиш зарурлиги таъкидланди.\n27 Ноябрь 12:23 38949\n26 Ноябрь 09:38 33905\n26 Ноябрь 20:46 22886\n27 Ноябрь 11:00 21986\n26 Ноябрь 12:20 19841


"Навбаҳор": “Бунёдкор”га ғалаба ёр бўлсин! - Спорт UZ - Скачать музыку бесплатно новинки музыки 2016-2017\nЭртага Тошкентнинг “Бунёдкор” клуби Осиё Чемпионлар лигасининг “плей-офф” босқичида Бирлашган Араб Амирликларининг “Ал Шабаб” жамоасини қабул қилади. “Бунёдкор” ўйингоҳида майдонга тушадиган “қалдирғочлар” нафақат клуб, балки бутун ўзбек футболи шаъни учун ҳаракат қилишади. Шундай экан, “Бунёдкор” жамоасига “Навбаҳор” футбол клуби аъзолари ва мухлисларимиз номидан учрашувда фақат ва фақат ғалаба ёр бўлишини тилаб қоламиз. - деб хабар бермоқда Stadion.uz нашри.


Ўзбекистон ташқи ишлар вазири ЮНИСЕФ ваколатхонасининг янги (...)\nЎзбекистон ташқи ишлар вазири ЮНИСЕФ ваколатхонасининг янги раҳбарини қабул қилди\nЎзбекистон Республикаси ташқи ишлар вазири Абдулазиз Комилов бугун БМТ Болалар жамғармаси (ЮНИСEФ)нинг мамлакатимиздаги ваколатхонаси янги раҳбари Мунир Мамедзадени қабул қилди, деб хабар бермоқда “Дунё” АА мухбири.\nМунир Мамедзаде ўзининг лавозимга тайинлангани ҳақидаги ЮНИСEФ Ижрочи директори Хенриетти Фор хатини вазирга тақдим этди.\nСуҳбат давомида Ўзбекистон билан ЮНИСEФ ўртасидаги ўзаро алоқаларни ривожлантиришнинг жорий ҳолати ва устувор йўналишлари, хусусан, болалар ҳуқуқлари ва манфаатларини ҳимоя қилишга қаратилган лойиҳалар ҳақида сўз юритилди.\nТомонлар ўзларини қизиқтирган бошқа масалалар бўйича ҳам фикр алмашди.\nМунир Мамедзаде Озарбайжон фуқароси, инглиз, рус ва турк тилларини яхши билади. У ЮНИСEФнинг Тошкентдаги ваколатхонаси раҳбари сифатида 2016 йил октябридан буён ишлаб келган Саша Грауманн ўрнига тайинланди.


Машинада узоқ йўлга отланаётганларга асқатадиган фойдали тавсиялар » Sangzor.uz - Инновацион ахборот портали\nSangzor.uz » Авто » Машинада узоқ йўлга отланаётганларга асқатадиган фойдали тавсиялар\nУзоқ вақтга сафарга чиқишдан аввал ўзингизни руҳан тайёрлаш билан бирга, зарур жиҳозлар олинганига амин бўлиш, хусусан, йўл давомида ҳам бир қанча жиҳатларга эътиборли бўлиш керак.\nАвтомобилни сафарга тайёрланг\nЙўлга чиқишдан аввал автомобилингизни техник жиҳатдан тайёрлаб олишни эсдан чиқарманг. Тизимларини кўздан кечиринг, мой ва ёнилғи керакли миқдорда эканлигига ишонч ҳосил қилинг.\nҲужжат ва пул\nҲужжат ва пулларни ўзингиз тез топадиган ва олиш қийинчилик келтириб чиқармайдиган жойга қўйинг. Турли муаммоларнинг олдини олиш мақсадида ёнилғи қуйиш шохобчалари ёки бошқа тўхташ жойларида сумка ва ҳамёнларни олдинги ўриндиқларга қўйманг\nБагажда нималар бўлиши керак?\nБагажда дорилар қутиси, ёнғин ўчиргич, қўшимча баллон, баллон ўрнатадиган қурилмалар, транспорт ҳодисасидан огоҳлантирувчи учбурчак белги, антифриз, мой, ойналарни тозалайдиган суюқлик ва сув бўлиши керак.\nАвтомобильда сафарга чиқишдан аввал, ижобий нарсалар ҳақида ўйланг. Минглаб километр юриш давомида табиат гўзалликларидан баҳра олишингиз, севимли мусиқангизни соатлаб тинглашингиз, шунингдек, анчадан бери ўйлаб кўролмаган ишларингиз ҳақида фикр юритишингиз мумкин.\nЙўл давомида бироз танаффус қилиш ва ҳар бир ярим соат давомида дам олиш муҳим саналади. Йўқса ўзингизни чарчатиб қўйишингиз мумкин.\nТезликни ошириб юборманг\nБелгиланган тезликдан ошмасликка ҳаракат қилинг. Янги ҳайдовчи бўлсангиз, йўлнинг чап бўлагида юрмасликка ҳаракат қилинг, фаол бўлсангиз аксинча. Сизга йўл бериб ўтказиб юборган ҳайдовчига миннатдорлик билдиришни унутманг. Аҳоли яшайдиган жойларда тезликни оширманг, пиёдалар ўтиш жойи энг хавфли ерлардан бири эканини ҳисобга олинг.\nВақтида ёнилғи қуйинг\nШаҳар ичида ёнилғи қуйиш шохобчалари кўп учраши мумкин, лекин шаҳар ташқарисида бу имконсиз бўлиши мумкин. Шу сабаб ҳам ҳар қўшимчаси билан ёнилғи қуйдириб олинг. Ҳар эҳтимолга қарши эса кейинги ёнилғи қуйиш шохобчаси қаерда эканини харитадан текшириб туринг.\nОдамлар йўқ ва ЙПХ пости узоқ бўлган ерда баллони тешилиб қолгани ёки ёнилғи қолмаганини ишора қилиб, машинангизни тўхтатмоқчи бўлганлардан эҳтиёт бўлинг. Машинада сиздан бошқа одам бўлсагина ёрдам бериш учун тўхтанг.\nҚаерда тамадди қилиш керак?\nЙўлда тўхтаб овқатланиш учун дуч келган тамаддихонада тўхтайверманг. Йўлга чиқишдан аввал уйдан айниб қолмайдиган маҳсулотлардан енгил бутерброд тайёрлаб олинг. Йўлда салқинроқ жойда тўхтаб, тамадди қилиб олсангиз бўлади.\nЙўлда машина бузилиб қолса нима қилиш керак?\nХавотирга тушманг, вазиятга тўғри баҳо беринг: йўл ўртасида юрмай қолдими, машина тўхтаган жой шаҳардан узоқми ёки йўқ, муаммо айнан нимада эканлигини билишга ҳаракат қилинг. Аввало машинани йўл четига олиб ўтинг. «Аварийка»ни ёқиб қўйинг ва белгини йўлга қўйиб қўйинг. Муаммони мустақил ҳал қила олмасангиз, олдингизда иккита йўл бор: йўлдаги машина ҳайдовчиларининг биридан ёрдам сўранг ёки махсус хизматга мурожаат қилинг. Махсус хизмат рақамини Google’дан топса ҳам бўлади, лекин агар интернет яхши ишламаса, яқин дўстингиз ёки танишингизга телефон қилиб чақириб беришини илтимос қилинг ва ҳар эҳтимолга қарши тўхтаган жойингиз манзилини айтиб қўйинг. Бу ҳолат кечқурун ва ҳаво ёмон вақтда юз берса, ФВВга қўнғироқ қилинг.\nИшончингиз комил бўлмаган нарсани қилманг\nЙўлда ҳаракатланиш давомида ишончингиз комил бўлмаган нарсани амалга оширманг, қандайдир кескин ҳаракатга шубҳангиз бўлса, яхшиси қилманг. Ўйлаб, режага асосан қарор қилинг.\nҚачон тўхташ керак?\nҲар қандай тушунарсиз ҳолатда машинани тўхтатинг. Йўлда таъмирлаш ишлари кетаётган бўлса, йўл-транспорт ҳодисаси юз берган бўлса ва шу каби бошқа ҳолатларда машинани бошқа бўлакка олиб ўтинг. Айниқса, билмаган йўлингизда эҳтиёткорлик билан ҳаракатланинг.\nТирбандлик вақтида нима қилиш керак?\nМашина тирбанд жойни айланиб ўтиб кўп вақт йўқотишингиз, камига адашиб қолишингиз мумкин. Сиз йўлни чангитганингиз ҳисобига бошқа машиналар ҳаракатланишида ноқулайлик пайдо бўлиши мумкинлигини ҳам инобатга олинг.\n«Қамчиқ» довони ёпилди. Водийдан бошқа вилоятларда яшовчи фуқаролар чиқиб кетиши мумкин\nАвтомобиль эгаларидан олинадиган йиғимлар миқдори қандай тасдиқланади?\nҚайси ҳолатларда транспорт воситалари жарима майдончасига жойлаштирилиши мумкин?


Ижтимоий масофа сақлаш натижаси: дунёда мавсумий грипп касаллиги кескин камайди\nГлобал миқёсда ижтимоий масофа сақлаш қоидалари амал қилиши туфайли грипп касалликларининг қайд этилиши рекорд даражада камайган. Бу эса карантин тартиблари юқумли касалликларнинг тарқалишини мисли кўрилмаган даражада пасайтирганидан дарак бермоқда.\nСўнгги маълумотларнинг тасдиқлашича, Хитойда кенг қамровли карантин чекловлари жорий этилиши мамлакатда қизамиқ, тепки ва айрим юқумли жинсий касалликлар камайишига сабаб бўлган, деб ёзмоқда Reuters.\nХХР Соғлиқни сақлаш вазирлигининг маълумотларига кўра, инфекцион касалликлар бўйича статистик кузатувларда карантин чекловлари амалга киритилган дастлабки даврдан то ҳозиргача бўлган муддатда бундай касалликлар 90 фоизга (290 мингдан 23 мингта ҳолатга) камайганини кўрсатган.\nГрипп бўйича Канадада ўтказилган янги тадқиқотлар ҳам мамлакатда грипп кўрсаткичлари кескин камайганини кўрсатган. Худди шу тенденция Буюк Британия ва Австралиянинг сўнгги статистикаларида ҳам акс этган.\n«Биз йилнинг шу даврида вирусли инфекцияларнинг энг паст кўрсаткичини кузатяпмиз. Одатда, бу пайтда ва қишда ҳам палаталар нафаси хириллаб қолган болалар билан тўла бўларди. Ҳозир эса улар бўш», – дейди Сидней университети инфекцион касалликлар эксперти Бен Марэ.\nЖанубий Кореянинг инфекцион касалликлар портали ўтган ҳафтада эълон қилган маълумотларга кўра, мамлакатда инфекцион касалликлар қайд этилиши ўтган йилнинг шу даврига нисбатан 83 фоизга қисқарган.\nЖССТ таҳлилларига кўра, мавсумий грипп ҳар йили 3-5 миллион инсонда оғир ўтади, 500 мингтагача ўлим ҳолати кузатилади.\nХурсанд бўлишга эрта\nГарчи ижобий кўрсаткичлар кузатилиб, грипп инфекцияси ҳолатлари камайган бўлса-да, буни салбий баҳолаётган экспертлар ҳам бор. Таъкидланишича, грипп ҳолатларининг кескин камайиши иммун тизимига салбий таъсир қилиши ва кейинги мавсумлар учун бу яхши бўлмаслиги мумкин.\n«Бу мавсумда касаллик камайгани кейинги мавсумларда одамларни таъсирчанроқ қилиб қўйиши мумкин. Шунинг учун бу йўналишдаги кузатувларни эҳтиёткор бўлиб олиб бориш керак», – деб ҳисоблайди Бен Марэ.\nСтатистика адашаётган бўлиши ҳам мумкин\nБундан ташқари, инфекцион касалликлардаги пасайиш давлатларда статистикага ҳамма ҳолат киритилмай қолаётганини билан ҳам боғлиқ бўлиши мумкин.\nЖССТ ҳам грипп билан боғлиқ таҳлилларда эҳтиёткор бўлиш кераклигини, пасайиш пандемия туфайли баъзи давлатлар уларнинг статистикасини юритишда қийинчиликларга дуч келаётгани билан ҳам изоҳланиши мумкинлигини айтмоқда.\nҚўшимча қилинишича, карантин чекловларининг ОИВ ва силга кўрсатадиган таъсирини баҳолаш ҳам имконсиз бўлиб қолмоқда.


Бегали Қосимов. Ватан ва миллатнинг ўтлиғ куйчиси - www.ziyouz.uz\nБош саҳифа Илм ва фанАдабиётБегали Қосимов. Ватан ва миллатнинг ўтлиғ куйчиси\nШоир Тавалло — Тўлаган Хўжамёров ХХ аср бошида Тошкентда етишган, халқ ўртасида катта шуҳрат қозонган истеъдодлардан. Ойбек “Болалик”да шундай ёзган эди: “Айвонда мук тушиб, Таваллонинг шеърларини ўқишга киришаман. Ўқийман, диққат билан, берилиб, узоқ ўқийман… Шеърлар рангдор, жонли, тили ўзига хос, равон…”\nБўлажак шоир 1883 йили Кўкча даҳа Оби Назир маҳалласида ўзига тўқ Хўжамёр Жиянбоев оиласида дунёга келди. (Шоирнинг таржимаи ҳолини ёритишда унинг Республика МХХ архивида 32592-рақам остида сақланаётган “Тўлаган Хўжамёров иши” (119 саҳифа) материалларидан фойдаланилди — Б.Қ.) Эски мактабда савод чиқарди. “Бекларбеги” мадрасасида, рус-тузем мактабида ўқиди. 10-йиллардан вақтли матбуотда “Тавалло” тахаллуси билан шеър ва мақолалари босила бошлади.\nАдибнинг “Жиноий иши”да сақланган “Меҳнат дафтарчаси”дан маълум бўлишича, у шу йиллари турли идораларда (ижроқўм, ревтрибунал, касаба уюшмаси, савдо, саноат-қурилиш соҳаларида) масъул лавозимларда ишлаган.\nСуд-тергов қоидаларига кўра, айбланувчининг қилмишларигина эмас, ташқи кўриниши, ажратиб турадиган хусусиятлари ҳақида ҳам маълумотлар келтирилар эди. Тавалло “Жиноий иши”да ҳам шу хил маълумотлар учрайди. Чунончи, “Анкета маълумотлари”да ёзилишича, унинг «Ташқи кўриниши: ўрта бўй, бўйи 1 метру 56 см., кўзи — қўй кўз, сочи — қора». Дарвоқе, “айбланувчи”нинг яна бир жиҳати махсус таъкидланган: «керагича нотиқ».\n1937 йил 14 августда Тавалло «аксилинқилобий» “Турон”, “Шўройи ислом”, “Иттиҳоди тараққий”, “Миллий иттиҳод”, “Миллий истиқлол” ташкилотларининг аъзоси”, “Миллионернинг ўғли”, “шеърларида миллатчилик ғояларини илгари сурган”ликда айбланиб, қамоққа олинади.\nБу пайтда оилада беш киши бўлган: ўзи — 54 ёшда, хотини Зуҳра Миёрова — 40 ёшда, ўғли Мақсуд Миёров — 16 ёшда, қизи Санобар Миёрова — 11 ёшда. 1913 йили туғилган Раҳбар исмли қизи 1936 йили турмушга чиққан бўлиб, Бухорода яшар эди.\nАгентура материалларидан: “Т.Х. миллий республикани «мустамлака» деб айтди. Кўпчилик орасида “Ўзбек халқи ўзаро нифоқ ва қўрқоқлик орқасидан хор-зор, қизилларга тутқун бўлди. Сабр косаси бир кун тўлади ва халқ совет ҳукуматига қарши қўзғалишга мажбур бўлади. Агар мен инқилобнинг шундай кунларга олиб келишини билсам эди, бутун вужудим билан унга қарши курашар эдим”, деди.\nТўлаган Хўжамёровнинг тергов ишлари тезлашиб кетди. Ўзбекистон ички ишлар халқ комиссари муовини Леонов имзолаган “Айблов хулосаси” 1937 йил 9 сентябрда 25 кунда тайёр бўлди. Унда Таваллонинг 1919 йилги Осипов қўзғолонида “қатнашгани”гача “тасдиқлатиб” олинди ва бир қатор “айб”лар билан учлик ҳукмига ҳавола этилди. Шу йилнинг 19 октябрида НКВД қошидаги учлик мажлисида Тавалло отиб ўлдиришга ҳукм қилинди. Ҳукм ўша йил 10 ноябрда ижро этилди.\nАдабиётшуносликда унинг вафот йили 1939 деб кўрсатиб келинарди. Адиб 1968 йил 18 октябрда оқланди.\nТаваллонинг Бухородаги қизи Расулова Раҳбарнинг ДХҚ идораларига 1968 йили ёзган хатлари мазмунидан англашилишича, бу пайтда, шоир оиласида ундан бошқа ҳеч ким қолмаган.\nТавалло асарларининг қайта нашри ва у ҳақдаги маълумотларнинг берилиши ҳам 1968 йилга тўғри келади. Марҳум М.Зокирий ва атоқли адабиётшунос-танқидчи О.Шарафиддиновлар ғайрат ва ташаббуси билан дунёга келган ва зарарли китоб сифатида дарҳол йиғиштириб олинган “Тирик сатрлар”даги шоир ижодидан намуналар бу борадаги дастлабки қадамлардан эди. Унинг ягона шеърий тўплами “Равнақ ул- ислом” алоҳида ҳолда 1993 йилдагина нашр қилинди.\nБугун бу номни фақат бизда эмас, четда ҳам биладилар. Германиядаги Бамберг университети туркология бўлимида 1997-1998 йилларда Таваллонинг “Равнақ ул- ислом”и бўйича ихтисослик курси ўқилгани маълум.\nТаваллонинг ижодкор сифатида шаклланишида Тошкент адабий муҳитининг роли катта бўлди. Унга Юсуф Сарёмий устозлик қилди. 1916 йили “Равнақ ул-ислом” номи билан чоп этилган шеърий тўплами унинг ҳаётлик даврида босилган биттаю битта китобидир. Мақолалари тўпланган эмас. 20-йилларда “Муштум” ҳажвий журналининг фаолларидан эди. Мазкур журнал саҳифаларида “Мағзава” имзоси билан ўнлаб ҳажвий шеърлари чоп этилган, улар ҳам йиғилган, ўрганилган эмас.\nШоир ижодини баҳолашда асосий манба “Равнақ ул-ислом” бўлиб турибди. Тўплам ҳажман унча катта эмас, 70 тача шеър киритилган. Вазн ва оҳанг анъанавий — арузда. Бироқ мазмун тамом янги. Туркистонни қоплаган жаҳолат ва нодонлик, тутқунлик ва турғунлик ҳақида. Унинг ҳам бошқа ривожланган, тараққий топган миллатлар қаторида фаровон ва бахтли яшашга бўлган ҳаққи-ҳуқуқи тўғрисида.\nШоир, биринчи навбатда, замон ҳодисаларидан илҳом ва таъсир олади. Кўпгина шеърлари ҳаётдаги конкрет янгиликлар, ўзгаришлар ҳақида. Шунингдек, унинг сўнгги давр турк, татар, озарбайжон шоирларининг шеърлари билан ҳам яхши таниш эканлиги билинади. Чунончи, 1913 йили Абдулла Тўқай вафотидан қаттиқ қайғуради. Матбуотда чиқади. “Шеърларидан кўп баҳралар олғонлиғи”ни, турмуши ҳам Тўқайнинг “таржимаи ҳолига ниҳоятда ўхшаб кетганлиги”ни (у ҳам етим ўсган эди) ёзади. «Тотор қардошларимизнинг машҳур шоири марҳум Абдулла Афанди Тўқаевнинг шеърина тазмин» номи билан унинг “Жумла фикрим кеча-кундуз Сизга оид миллатим”, —деб бошланадиган шеърига назирасини эълон қилади. Марҳум шоирнинг маслаку муддаосини, жумладан, миллат йўлида жонини фидо этмоқни ўзи учун муқаддас бурч ҳисоблайди.\n“Миллат”, “Миллият” тушунчаларига Авлоний ва Таваллоларга қадар шеъриятимизда бунчалик кўп эътибор берилган эмас эди. Хусусан, Таваллода ҳар бир шеър миллат, унинг шу кундаги аҳволи, жаҳон ҳамжамиятида тутган ўрни, тарихи ва тақдирига келиб боғланади. Шоир жаҳоннинг, чунончи Оврупо ва Америка халқларининг тараққиёт асридаги ҳаётига назар ташлайди. Бир томонда илм-фан, техника янгиликларини турмушга жорий этиб, оғирини енгил, ҳаётини фаровон қилаётган миллатлар, иккинчи томонда, аллақачон эскириб ишдан чиққан ишлаб чиқариш усули ва воситаларига маҳкам ёпишиб, шуни сўнгги мўъжизадек ушлаб олган Туркистон. Шоир ҳар иккисини муқояса қилади. Бу муқояса, ҳажвий мазмун ташийди, албатта.\nМасалан, шундай шеърларидан бири “Ёвруполилар ҳунари бирлан бизларни(нг) ҳунарларимизнинг фарқи” деб сарлавҳаланган. Шеър бошдан-охиригача кесатиқ-қочириқлар, истеҳзо асосига қурилган. Шоир шеърни ҳатто ўз миллатига эмас, “Ёврупо аҳлига” мурожаат билан бошлайди. “Ёврупо аҳли”ни баҳсга, мубоҳасага чорлайди. Шу аснода “занбурак” — “сопқон”, “афтомобил” — “хўқанд ароба”, “айрипилон” — “варварак”, “зобут” — “товар” — «бўйра-бордон» муқоясалари оддий мазах-кулгидан вазиятга фожиавий мазмун берувчи заҳарли истеҳзога айланади.\nМантиқан шундай хулоса чиқади: наҳотки бу ўша довруғи жаҳон Туркистон? Наҳотки бу шўринг қурғурлар дунёга қанчадан-қанча даҳоларни етказиб берган, Амир Темурдай жаҳоний зотлари билан ярим дунёга эгалик қилган, инсониятга инсонларча яшашни ўргатган, асрлар давомида куч-қудрат, ақл-шижоат тимсоли бўлиб келган юртнинг фарзандларидирлар? Аслида, шоир демоқчи бўлган гап ҳам шу.\nТавалло Ватан мавзуига алоҳида эътибор беради. Шеърларидан бири “Суюкли Ватан ҳақинда” деб аталган. Унинг шеърларида “Турон”, “Туркистон” атамалари, табиийки, кўп учрайди:\n(“Уёнмаз эрса миллат” шеъридан.)\n(“Мухаммаси Тавалло бар ғазали\nМавлавий Юсуф Сарёмий” шеъридан.)\nАйни пайтда, Ватанни «Туркистон» шаклида англаш ҳам, табиийки, кўп учрайди:\n(“Халқға фойдаси тегмаганлар ҳақинда” шеъридан.)\nБу Туркистон элидин тобмадим иқрор, йўх, йўх, йўх.\n(“Жаҳон айвонида…” шеъридан.)\nШоир тарих ҳақида сўз очганда, яна бир калимани тилга олади. Бу — Мовароуннаҳр. Жумладан, “Суюкли Ватан ҳақинда” шеъри шундай сатрлар билан бошланади:\nАрзиғай бизлар санга хизматда бўлсак, жону тан\nБу жуғрофий атамалар бир-бирига яқин. Бири хиёл кенгроқ, бири торроқ, фарқи шунда, холос. Иккинчидан, дастлабки байтнинг ўзиданоқ унинг қадри-қиммати ҳақидаги гап ўртага тушади: “Арзиғай бизлар санга хизматда бўлсак, жону тан”, — деб ёзади шоир ва “Ватан”га “жону тан”ни қофия қилади. Ватан қадри ҳақидаги бу таърифий фикр, мисрама-мисра, байтма-байт тараққий топиб боради ва ғазал мақтаида:\nдеб тугалланади. Бошқача айтганда, Ватан ва унинг сарҳадлари бизнинг баданимиз каби тану жонимизга туташдир. Ватанга дахл танга дахлдир, жонга дахлдир. У шу қадар тан билан жонга қўшилиб кетган. Учинчидан, Ватан ўлик жисм эмас, жонли тандир. Ва у ушбу тупроқда яшовчи ҳар бир ватандош тану жонига пайваста бўлмоғи лозим.\nНима учун шоир мақтаъда Ватандан гуноҳини кечмоқни сўрамоқда?! Матлаъда ҳар бир Ватан фарзандининг унинг олдидаги бурчини белгилаб берган эди. Сўнгида узр сўраяпти. Чунки шоир ўзини унга муносиб хизмат қила олмадим, деб ҳисоблайди. Унингча, биринчи вазифа миллатни уйғотмоқ эди, — у, иншоолло, уйғонди (“уйқудан бош кўтарди”). Навбатдаги иш миллатни тарбияламоқ ва унга юртнинг чинакам эгаси мақомини олиб бермоқ эди. “Зағон” (“қарғалар”)ни хижолатга солиб, боғдан “жўнатиш” — мустамлакачилардан халос бўлмоқ эди. Афсуски, буларни амалга ошириб бўлмаётир. Шоир узрининг сабаби шунда. Лекин у мутлақо ишонади: “Бундоқча кунлар бор экан”, дейдиган кунлар, албатта келади. Бу шоир тасаллисининг бош сабабидир.\nЗамонасининг жуда кўп шоирлари каби Тавалло шеърларида ҳам кенг ўринни Миллат ва Ватанга хизмат ҳисси ва шу муносабат билан ўз-ўзига ҳисоб эгаллайди. У бир шеърида “ҳаволансин, ғизолансин, билинг, бу бир ҳумо, миллат!..” деб ёзади. Ундаги мантиқ шундай: миллатнинг равнақи учун, биринчи навбатда, ақл ва ғайрат керак. Ғайрат эса иштиёқдан, меҳр-муҳаббатдан туғилади. Ақл ва ғайрат ишончни, ишонч ҳаракатни юзага келтиради. Миллат унга мансуб ҳар бир кишининг жони-жаҳони, бахти-саодати. Бинобарин, ҳумо қуши. У кўкларга парвоз этмоғи лозим. Бунинг учун унга руҳ керак, мадад керак.\nШоир шеърларидан бири “Ўз виждон-вужудима хитоб” деб номланган. Мухаммас шаклида ёзилган ушбу шеърнинг ҳар банди “Чиқ ичимдан, жоним эй, сан манга ҳамдамлашмасанг” сатри билан якунланади. Жонга хитоб ҳар банднинг якунловчиси бўлганлигидан унгача шоир ўз вужудининг ҳар бир аъзосига шарт қўйиб чиқади. Бу шартлар Ватан ва Миллат манфаати йўлидаги хизматга қаратилган. Чунончи, миллатга ёрдамлашмаган, унинг оғирини енгил қилмаган қўлнинг “пул тут”ишга ҳаққи йўқ, миллат ғамини емаган дил “хушнуд” бўлмаслиги керак. Бу ғамдан ёш тўкмаган кўзнинг очилмагани яхши. Миллатга суянчиқ бўла олмаган ақл ва фикрнинг боридан йўғи. Миллат ғамидан бошқа сўзни сўзлайдиган тил лол бўлгани маъқул ва ҳоказо.\nШеър бир қадар маҳзун оҳангда якунланмоқда. Бу — умидсизлик, нажотсизлик оҳанги. Асорат ва залолат ўз ишини қилган. Миллат аллақачон, Авлоний айтганидек, тирик мурда («мадфун зинда»)га айланган. Унинг қорин қайғусидан бошқа қайғуси йўқ. Шаън-шукуҳ, ор-номус, ўзликдан нишон қолган эмас. Шоир миллатининг очиқ кўзли фарзанди сифатида бундай фожиага чидай олмайди. Шеърни шеър қилган дард — шу.\nТавалло халқ ҳаётини рўй-рост кўрсатишда шеър, шоир зиммасига катта масъулият юклайди. Чунончи, “Қаламга хитоб” шеърида унинг “ҳасрату андуҳ”дан, “меҳнат”дан ёзишини”, “тўғри ёз”ишини талаб қилади. Унингча, қаламнинг вазифаси виждонни уйғотмоқдир. Шоирлик — бир умр уйғоқ виждон билан яшамоқ. Шам мисоли ўзи ёниб, атрофни ёритмоқдир. Йўқ-йўқ, халқ, Ватан ҳаётидаги ҳар бир ташвишу қувончдан чақмоқдек чақилмоқ, момақалдироқдек борлиқни ларзага солмоқдир… Унинг биргина қуроли бор. У ҳам бўлса, ҳақ сўз. Ундан чекиниш қаламга ҳам, виждонга ҳам хиёнатдир.\nШеърият — бу кураш. Ўзининг омонат фароғати эмас, кўпнинг манфаати учун адолат ва адолатсизлик, яхшилик ва ёмонлик, эзгулик ва ёвузлик ўртасидаги кураш. Бас, шундай экан:\nШоир “ҳақиқат сўз”ни, дилбанд диёри дардларини айтиш билан кифояланмайди. Уни тузатишга диққатни қаратади:\n“Томошабоғ хусусида” шеърида эса, ўзини миллатнинг “отхонасида хизмат эт”ишга, “миллатнинг шалтоғи”ни тозалашга сафарбар қилади. Бундай ҳол адабиётимизда илгари кўрилмаган.\nШоирнинг севимли мавзуларидан бири ҳуррият эди. У инсон эркини ҳар нарсадан устун қўйди. Унинг талқинидаги эркнинг маъноси ғоят кенг. Бу эрк сиёсий, иқтисодий мустақилликдан тортиб нафсга, ҳузур-ҳаловатга, қулликдан озод бўлишгача қамраб олди. У хотин-қизлар ҳурриятига кенг эътибор берди. Масалан, “Қариндош ва ҳамшираларимиз мазлума қизлар тилиндан” шеърида қизлар оталарига мурожаат қилишиб, уларни ҳам ўқитишни, уларга ҳам инсоний муносабатда бўлишни сўрайдилар. Шоирнинг бир қатор шеърлари давр янгиликлари, кундалик воқеалар ҳақида. Масалан, “Ойна” (муҳаррири Беҳбудий) журналининг (1913), “Садойи Туркистон” (муҳаррири Убайдуллохон Асатуллахўжаев) газетасининг (1914) чиқишлари Исмоилбек вафоти (1914), Қарс (Туркия)даги зилзила (1914), айниқса, Биринчи жаҳон уруши ва у билан боғлиқ ҳодисалар Тавалло диққатидан четда қолган эмас. Ўзбек театрининг майдонга келиш воқеаларига бағишланган бир эмас тўрт шеъри бор. Шулардан бири бевосита илк ўзбек театри томошаси 1914 йил 27 февралда Тошкентдаги «Колизей» театрида Авлоний труппаси томонидан Беҳбудийнинг “Падаркуш” драмаси қўйилишига бағишланган. Шунда машҳур маърифатчи Мунавварқори Абдурашидхонов театр ҳақида нутқ сўзлаган эди. Шеър ҳам шу воқеани ҳикоя қилишдан, “Чўқ мунаввар этди оламни Мунавварқоримиз”, деб бошланар эди. Иккинчиси эса театрнинг аҳамиятини таъкидлаб кўрсатди. Шоир фикрича, ёшларнинг театр ўйнаши, миллатнинг ҳаёт асари кўринганидан — тириклигидан нишонадир, “тараққийнинг хабари”дир.\nШоир бармоқ вазнига 20-йилларда, ҳажвияларида мурожаат қилди ва ўзбек ҳажвий шеъриятининг эсда қоладиган намуналарини яратди. Бироқ совет даврида ёзилган шеърларини на ғоявий, на бадиий жиҳатдан 10-йиллардаги шеърларига қиёслаб бўлмайди. Улар енгил-елпи ёзилгандек, кўнгли тўлиб турган кишининг истеҳзосидек таассурот қолдиради.\nБунинг сабаби, бизнингча, иккита:\n1. Ижтимоий. Шоир камбағалпарварлик шиорлари билан авом халқни ўзига оғдириб олган болшевиклар сиёсатининг ғайриахлоқий ва ғайриинсоний моҳиятини тобора англаб боради. Миллат ва Ватаннинг тубсиз гирдобга кетаётганидан, ҳалокатнинг муқаррарлигидан, нажотнинг йўқлигидан изтироб чекади. Шўро идораларида, ҳатто унинг ҳуқуқ-муҳофазасида ишлаётганидан қийналади. Кўнглини борлигича оча олмайди.\n2. Шахсий. Гувоҳ М.Х.Ҳусанбоев маълумотига кўра, тахминан 1931 йили ўғли Маҳмуд вафот этади. Бу ҳол шоирга қаттиқ таъсир қилади, ичкиликка берилади. Хуллас, Тавалло ҳаётининг сўнгги йигирма йили жуда кўп замондошлариники каби изтиробли, лекин деярли самарасиз кечди.\nТавалло адабиётимиз тарихида кўпроқ 10-йиллардаги миллатни эрк ва адолатга уйғотган жўшқин эҳтиросли шеърлари билан қолди. Бу шеърлар янги ўзбек шеъриятининг майдонга келишида муҳим бир босқич бўлиб тарихга кирди. Хусусан, Чўлпон шеъриятининг юзага чиқишида маънавий омиллардан бўлди. Ойбекнинг шоир шеърларини алоҳида бир самимият билан эсга олиши сабаби шунда.\nБугун унинг ҳаёти ва ижоди мутахассислар томонидан кенг кўламда ўрганилмоқда, ЎзМУ «Университет» нашриётида «Миллий уйғониш адабиёти манбалари», «Маънавият» нашриётида «Истиқлол қаҳрамонлари» рукнларида шоир асарларидан намуналар нашрга тайёрланмоқда.\n«Ўзбекистон адабиёти ва санъати» газетасининг 2003 йил 49-сонидан олинди.\n← Аввалги Аввалги Фахриддин Содиқ. Тасаввур (ҳикоя)\nКейинги → Кейинги: Саъдулла Сиёев. «Отелло» хоним (ҳажвия)


Ҳафталик дайжест: Янгиланган эски Сенат, Лавровнинг лағмони, сайлов ва свет муаммоси, «ҳавошка» ва «ҳумошка» рақобати - Daryo\n15:26, 19.01.2020 104965\n«Дарё» сайтида ҳафтанинг энг муҳим ва муҳокамали хабарлари шарҳини бошлаймиз.\n13 январь куни вилоятларда янги чақириқдаги Халқ депутатлари вилоят кенгашларининг илк сессиялари бўлиб ўтди. Бундай сессиялар, жумладан, Самарқанд, Жиззах, Қашқадарё, Сурхондарё, Бухоро ва Навоий вилоятларида ҳам ўтказилди. Сессияларда вилоят ҳокимлари қайта тасдиқланди. Барча вилоят ҳокимлари айни вақтда депутат ҳамдир. Барча вилоят ҳокимлари деярли бир овоздан тасдиқланди.\n16–17 январь кунларида Ўзбекистоннинг барча вилоятларида, Тошкент шаҳрида ҳамда Қорақалпоғистон Республикасида Олий Мажлис Сенати аъзоларини сайлаш жараёни бўлиб ўтди. Маълумки, сайловчи депутатни бевосита сайлаган бўлса, Сенат аъзоси сайловчи ишонч билдирган вакили – депутат томонидан билвосита сайланади. Кейинги беш йилликда Олий Мажлис Сенати аъзолари ҳам маълум бўлди. Аъзолар рўйхатида таниқли тадбиркорлар, вилоятда бообрў оқсоқоллар ва, албатта, вилоят ҳокимларини учратишимиз мумкин.\nЎзбекистон Конституциясида Сенатнинг 16 нафар аъзоси фан, санъат, адабиёт, ишлаб чиқариш соҳасида ҳамда давлат ва жамият фаолиятининг бошқа тармоқларида катта амалий тажрибага эга бўлган ҳамда алоҳида хизмат кўрсатган энг обрўли фуқаролар орасидан сараланиб Президент тайинлаши белгиланган. Бу ҳафта махсус фармон билан 13 нафар сенатор тайинланди. Улардан икки нафари ҳукумат аъзоси, яна икки нафари эса Президент администрацияси вакили. Сенатнинг аввалги таркибида бўлган сенаторлардан фақат Элмира Боситхонова, Миракбар Раҳмонқулов, Қувондиқ Санақулов ва Содиқ Сафоев қайта тайинланди. Аввалги таркибдаги Қаҳрамон Қуронбоев, Рустам Иноятов ва яна беш нафар аъзо ҳозиргисида йўқ (17 январь ҳолатига кўра). Сенатдаги энг ёш аъзо эса Ёшлар Иттифоқи раиси Алишер Саъдуллаевдир.\n13 январь куни Самарқанд вилоятининг Нуробод туманидаги йўлда 13 та машина бир-бирига урилиб катта автоавария юз берди. Кинолардагидек устма-уст тахланган машиналарнинг фотосурати интернет тарқалиб кетди, кўп ўтмай вилоят ИИБ йўл хавфсизлиги бошқармаси ахборот берди. Автоавария йўл музлагани ва туман оқибатида келиб чиққан. Маълум бўлишича, воқеа жойига инспекторлар борганда атиги иккита машина қолган бўлган. Кўнгилсиз ҳодиса оқибатида икки киши енгил тан жароҳати олган. Асосийси, ҳеч ким ҳалок бўлмаган.\nҲудудий сайлов комиссиялари томонидан халқ депутатлари маҳаллий Кенгашларига сайловларнинг якуний натижалари эълон қилинди. «Юксалиш» умуммиллий ҳаракати барча маълумотларни умумлаштирган ҳолда қайси сиёсий партия ҳудудларда яхши натижа қайд этганлини таҳлил қилди. Хўш, ҳудудлардаги оддий аҳоли қайси партияни кўпроқ қўллайди?\nЭнг кўп депутатлик ўрнини ЎзЛиДеП (303 жой ёки 36,5 фоиз) вакиллари эгаллаган. Сайловолди пойгасини иккинчи бўлиб ХДП (21,8 фоиз) якунлаган. 3-ўринда «Миллий тикланиш» ДП (19,1 фоиз). «Адолат» СДП (12,9 фоиз) тўртинчи, Экопартия вакиллари эса бешинчи (9,7 фоиз) ўринни қайд этган.\nМавжуд 831 та ўриннинг 260 таси (31 фоиз) аёлларда. Энг яхши кўрсаткич Навоий вилоятида (38,3 фоиз) кузатилган, кейинги ўринлар Самарқанд (36,7 фоиз) ва Жиззах (35,1 фоиз) вилоят Кенгашлари ҳиссасига тўғри келади. Энг кам аёллар Сирдарё вилояти Кенгашида —24 фоиз.\n15 январь куни Россия Федерацияси Ташқи ишлар вазири вазифасини бажарувчи Сергей Лавров Тошкентга келди. Лавров Тошкентда севимли таоми лағмон билан қарши олинди. Бир кун ўтиб Шавкат Мирзиёев қабулида бўлди. Шунингдек, Лавров Ўзбекистон ташқи ишлар вазири Абдулазиз Комилов билан учрашиб, Шавкат Мирзиёевнинг Россияга келгуси ташрифи масалаларида фикр алмашди.\nРоссия Ўзбекистонни Евросиё иқтисодий иттифоқига жалб этишга астойдил уринаётган бир пайтда Сергей Лавров ташриф буюргани эътиборга моликдир.\nБлогер Абдуфатто Нуритдинов суд белгилаган жазони ўтаб чиқди.\nОхирги кунларда андижонлик блогер Абдуфатто Нуритдинов 15 суткага қамалиши жамоатчилик диққат марказида бўлди. Ижтимоий тармоқларда Отабек Нуритдинов тахаллуси билан танилган блогер ўз постларида, асосан, Асака шаҳридаги мансабдорлар фаолиятидаги эҳтимолий коррупсион фактлар, бюджет маблағини ўғирлаш ва талон-торож қилиш ҳолатлари ҳақида ёзган. 30 декабрь куни таълимдаги мансабдорлар ва туман «Сувоқова» раҳбари Нуритдинов устидан шикоят ёзганидан сўнг суд шу куннинг ўзидаёқ уни туҳмат, ҳақорат ва майда безориликда айблаб 15 суткага ҳукм қилган эди. Нуритдинов судда айбни тан олмаган. Унинг адвокати судда жуда кўп процессуал қоидабузарликлар бўлганини айтган.\nАндижонлик блогер ишига муносабат билдираркан, АОКА раҳбари Комил Алламжонов туҳмат ва ҳақорат учун қамоқ жазосини имкон қадар тезроқ бекор қилиш зарурлигини таъкидлаганди.\nАбдуфатто Нуритдинов ичкаридалигида ўғил фарзандли бўлган ва чиқиши биланоқ уларни кўргани туғруқхонага борган.\nҲафтанинг хушхабарларидан бири бош вазир Абдулла Арипов шу йили янги ўзбек авиакомпанияси тузилиши ҳақида эълон қилгани бўлди. Гарчи бўлғуси Humo Air авиакомпанияси номи анъанавийлиги билан таажжуб уйғоца-да, «ҳумошка» «ҳавошка» монополиясини битириши ва учиш нархлари пасайишига бир оз умид юзага келди. Бош вазирнинг таъкидлашича, авиакомпания аввалига республика ичида амалдагидан анча арзон нархда мунтазам авиарейсларни амалга оширади. «...Бу вазифани 2020 йилда ташкиллаштириб, бажарамиз», деди Абдулла Арипов.\nСайлов ўтгач, мамлакат ҳудудида электр ўчиш ҳолатлари кескин ошди. «Дарё» бу ҳафтанинг ўзидаёқ муштарийлардан электр ўчаётгани ҳақида ўнлаб хабарлар олди. Андижонликлар «кунига ўн соатдан электрсиз яшаётганлигидан» нолиган бўлса, бухороликлар ҳокимлик тасдиқлаган жадвал асосида электр тинимсиз узилаётганлигидан азият чекяпти. Айтиш керакки, электри ўчаётган фақат улар эмас.\n18 январь куни Энергетика вазирлиги раҳбарияти иштирокида ўтказилган очиқ мулоқотдан сўнг энергетика вазири ўринбосари Шерзод Хўжаев «Дарё» мухбирининг қачон энергия тақчиллигига барҳам берилиши ҳақидаги саволига жавоб берди. Унинг айтишича, «...Электр энергиясини ишлаб чиқаришга бемалол имкониятимиз ҳам етарли, лекин ёқилғи тақчиллиги бор. Газ йўқлиги туфайли электр станциялари ишламаяпти. Бу кўпроқ электр энергетикага эмас, нефть-газ соҳасига боғлиқ. Демак, улар белгиланган миқдордаги табиий газни етказиб бериш бўйича режани бажаришса, электр энергиясини ишлаб чиқариш бўйича режа сўзсиз бажарилади...»\n«Дарё» янгиликларини кузатиб боринг. Ўзбекистон ва дунё хабарларидан энг биринчи хабардор бўлинг.\n13:01 Бугун 1355\nМИБ Қашқадарё вилоят бошқармаси: «Чироқчилик аёлнинг уйи ҳоким ўринбосарлари талаби билан бузилган»\n12:32 Бугун 2690\n12:19 Бугун 18707\nБухоро ҳокимлиги ходими хизмат машинасида бегона қизни «овламоқчи» бўлди (видео)\n12:00 Бугун 7041\nArtel компанияси ISO 9001:2015 бўйича қайта сертификатлашдан ўтди\n14:50, 26.02.2020 184855\nГулнора Каримова Шавкат Мирзиёевга хат ёзди\n10:15, 25.02.2020 124304\nШавкат Мирзиёев Дональд Трампга нима совға қилгани маълум бўлди\n07:44, 26.02.2020 119620\nБештасидан учтаси жиноятчи. Ўзбекистоннинг собиқ бош прокурорлари ҳақида\n15:44, 25.02.2020 109032\nТўй-маросимлар ўтказиш тартибини бузганлар қанча жарима тўлаши маълум бўлди


Ўзбекистон, 20 июн 2017\n23 август 2019, Тошкент вақти: 20:49\nМосквадаги Киночилар уйида ўзбек рассоми Ҳикмат Ғуломовнинг шаҳсий кўргазмаси очилди. 1990 йилдан бери Россияда истиқомат қилаëтган рассом Совет Ўзбекистони мулозимлари тарафидан "душман" дея тамғалананиб. Рассомлар уюшмасидан ҳайдалган эди. Мулозимлар унинг испан рассоми Пикассога эргашиб чизган расмларини "тинч совет турмушига қарши таҳдид" деб баҳолашган эди.Ўз вақтида Урганч галереясида Бош муҳофиз бўлган Озодлик мухбири Шуҳрат Бобожон Ҳикмат Ғуломов билан боғлиқ эсдаликларини баҳам кўрди.\nСурхондарё вилояти Жарқўрғон тумани ички ишлар бўлимида 33 яшар ўғли қийнаб ўлдирилгани ва асосий айбдорлар жазодан қутулиб қолаётганидан шикоят қилган сурхондарёлик она Каромат Қодирова 19 июнь куни президент девонидаги келишилган учрашувга бораётган пайтда, Дарбанд постида тўхтатиб қолинди.\nХоразм вилояти Янгиариқ тумани тиббиёт бирлашмасининг ходимлари ғўза яганасига сафарбар этилган. Бирлашма ходимларининг Озодликка айтишича, далага чиқишга қаршилик билдирганлар ишдан ҳайдаш билан қўрқитилмоқда. Бирлашманинг Озодлик боғланган мулозими эса ходимларни яганага чиқишга ҳеч ким мажбурламаётгани, улар ўз ихтиёри билан кўнгилли чиқишаётганини айтди.


Ўзбекистон интернет тезлиги бўйича позициясини яхшилаб олди - Terabayt.Uz\nИрландиядаги Ookla компаниясининг Speedtest.net хизмати интернет тезлиги бўйича 2018 йил июлгача олинган маълумотларга асосланиб, рейтинг эълон қилди. Унда Ўзбекистон интернет тезлиги бўйича позициясини анчагина яхшилаб олгани айтилади.\nРўйхатда мобиль интернет бўйича мамлакатимиз тўртта поғона кўтарилиб, 9,60 Мбит/с кўрсаткичи билан 110 ўринни эгаллаган. Симли интернет тезлиги бўйича эса республикамиз 7 пунктга кўтарилиб 119 ўринни (8,57 Мбит/с) банд этган.\nЎҚИНГ:Skype, Viber, WhatsApp билан боғлиқ муаммолар ниҳоят бартараф этилди\nМобиль интернет тезлиги бўйича дунёда биринчи ўрин Катарга, симли интернет тезлиги бўйича Сингапурга насиб қилди.\nБундан аввал Ўзбекистон ва Афғонистоннинг интернет-трафигини ошириши ҳақидаги хабар берилган эди. Бу ҳақда июль ойининг охирларида “Ўзбектелеком” Миллий алоқа оператори билан Afghan Wireless Communication Company (AWCC) компанияси ўртасида тегишли битим имзоланган.\nБундан ташқари, Жаҳон банки Ўзбекистонда юқори тезликдаги интернетни ишга тушириш режасини қўллаб қувватлаши ҳақида ҳам маълум қилинганди. Бунга Digital CASA дастури йўналтирилган.\nЎҚИНГ:Йил охиригача интернет тезлиги қанчага ошади? Йўл харитасини томоша қилинг!\n#Интернет тезлиги #рейтинг #Ookla #Speedtest.net хизмати


Польша президентлиги учун сайловдаги номзодлардан бири конституцияни ўзгартирмоқчи\n13:22 / 11.05.2015 1020\nПольша президентлиги учун сайловларда мухолиф сифатида иштирок этаётган Анжей Дуда умумхалқ референдуми ўтказиш орқали мамлакат конституциясини ўзгартириш ниятини маълум қилди. Бу ҳақда РИА Новости нашри хабар берган.\n"Менда янги конституцитянинг қандай бўлиши ҳақида изчил ғоя мавжуд. Миллий референдум орқали қабул қилиниши керак бўлган янги конституция орқали фуқаролар ўз мамлакатида яшаётганини ҳис қилишлари ва мустақил қарорларни қабул қилишлари таъминланади", дейди Дуда.\nУнинг айтишича, Польшада партияларни молиялаштириш ва солиқ қонунчилиги бўйича ҳам ислоҳотлар ўтказиш талаб қилинади.\nЭслатиб ўтамиз, Польшада бўлиб ўтаётган президентлик сайловининг биринчи туридан кейин Дуда ўз рақиби ҳамда мамлакатнинг амалдаги президенти Бронислов Коморовскийдан бироз фарқ билан устунлик қилди. Мухолиф партия етакчиси 34,8 фоиз овоз олган, амалдаги президент эса 32,2 фоиз овоз тўплаган. Иккинчи тур 24 май куни бўлиб ўтади.


Бюджет маблағларидан самарали фойдаланиш муамолари | e-journal.uz\nБюджет маблағларидан самарали фойдаланиш муамолари\nДавронов Фарход. ДМБ\nБюджет харажатларини амалага ошириш механизимини такомиллаштириш.Давлат бюджети билан боғланган ҳар қандай ислоҳотлар тизими пухта, кенг ўйланган ва аниқ ҳисоб-китобларга асосланган ҳолда бўлиши керак. Мазкур давлат бюджети ислоҳотларининг марказий ўрнида бюджет лойиҳасини режалаштириш энг асосий, керак бўлса, бутун мамалакат тақдирини ҳал қилувчи (айниқса, ўтиш даврига хос мамлакатлар учун) куч сифатида қараш мақсадга мувофиқ бўлади. Бюджетни режалаштиришнинг асосий объектига йўналтиришнинг энг муҳим бу унга сарфланаётган харажат ҳисобланади. Шу боисдан, амалга оширилаётган харажатларни маълум мажбуриятларини мустаҳкамлаш (ёки юклатиш) эвазига ҳам таяниш мумкин.\nБюджет харажатларининг бугунги кунда миқдор кўрсаткичлари эътибор марказида асосий ўрин олиб келмоқда, аммо сифат жиҳатдан эса бироз оқсоқланишлар мавжуд. Бюджет харажатларининг сифат жиҳатлари макроиқтисодий миқёсда сезиларли ижтимоий-иқтисодий ривожланишга сабаб бўладиган жиҳат ҳисобланади. Жаҳон амалиётида бюджет харажатларининг сифат жиҳатига “харажатларга оид мажбуриятлар” атамаси билан талқин этилмоқда.\nАйнан, харажатларга оид мажбуриятлар бюджет харажатларининг сифат жиҳатига айланиши, бунда амалга оширилаётган ҳар бир харажатлар маълум бир мажбуриятлар асосида (аниқ мақсад ва кутилаётган натижа) амалга оширилади. Мазкур ҳолат бюджет харажатлари учун ҳуқуқий механизм вазифасини бажаради. Бюджет маблағларидан фойдаланиш тўғрисидаги қарорларни харажатларга оид мажбуриятларни қабул қилиш йўли билан расмийлаштириш олиб борилаётган бюджет сиёсатининг барқарорлиги ва изчиллигини таъминлайди. Харажатларга оид мажбуриятларни қабул қилиш давлат ҳокимияти ва маҳаллий ўзини-ўзи бошқариш органларига бириктирилган ваколатлар ва функцияларга мувофиқ амалга оширилади. Албатта, ҳар бир ислоҳот бир молия йилида ўз натижасини кўрсатиши мушкул, айниқса, бюджет хизмати соҳасида. Шу боис, харажатни тақсимлашдан бюджет ташкилотлари ва бюджетдан маблағ олувчилар учун мажбуриятларни юклаш ҳам улардан натижа кутиш бир молия йили доирасидан ўрта муддатга (қоида тариқасида 3-5 йил) мўлжалланган бюджет амалиётига ўтиш сари етаклайди. Бюджет маблағларидан самарали фойдаланиш имкониятларини чекловчи бир қатор камчиликлар мавжуд бўлиб, уларга:\n1) Жорий сметали режалаштириш бюджетдан молиялаштирилган хизмат (иш, товар)ларнинг натижаларини аниқлаш имконияти жуда ҳам мураккаб кечмоқда. Жорий тизимда амалда сарфланган харажатларнинг ўзи ва тежалган маблағгина натижалар сифатида қабул қилинмоқда. Мазкур ёндашув бюджетдан молиялаштиришнинг самарадорлигини аниқлаш имкониятини бермайди. У фақат маблағлар мақсадли сарфланишини таъминлаш, молиялаштиришнинг режалаштирилган ва амалдаги суммасини таққослаш имкониятини беради халос.\n2) Жорий бюджетни режалаштириш бир йил билан чегараланиб, амалда бюджет сиёсатини ижтимоий-иқтисодий ривожланишнинг жорий йил доирасидан четга чиқувчи устувор вазифалари ва мақсадларига эришишга йўналтириш имкониятини чеклаб қўймоқда. Натижада ўрта ва узоқ муддатли истиқболга мўлжалланган миллий ва ҳудудий дастурлар аксарият ҳолларда бюджет имкониятлари билан боғланмай қолмоқда. Бу эса, уларни бажариш муддатларини кўп карра қайта кўрилишига ва дастур тадбирларига ўзгартиришлар киритилишига олиб келмоқда.\n3) Амалдаги бюджет узоқ муддатли инвестиция дастурлари (капитал қўйилмалар) билан узвий даражада боғланиш имкониятининг чегараланиб қолганлиги. Инвестиция дастури доирасида амалга оширилаётган лойиҳалар (янги қувватларни яратиш, амалдаги объектларни асбоб-ускуналар билан жиҳозлаш) ишга туширилганидан сўнг уларни жорий таъминлашга харажатлар талаб қилади. Аммо, янги объектларнинг ишга туширилиши бюджет прогнози билан боғланмаган, яъни унда мазкур объектларни жорий таъмирлаш харажатлар ҳисобга олинмаган ҳоллар учрамоқда. Натижада молия йили мобайнида мазкур объектларни молиявий таъминлашга қўшимча маблағларни топиш (шу жумладан режага мувофиқ ажратилган маблағларни қайта тақсимлаш йўли билан) тўғрисида қарорлар қабул қилинади. Давлат харажатлари ва қабул қилинаётган (амалга оширилаётган) дастурларнинг ўзаро номувофиқлиги муаммолари бюджетни режалаштириш асосан жорий вазифаларни хал қилишга қаратилганлигини кўрсатади. Бунда қисқа, ўрта ва узоқ муддатли даврларда режалаштирилган бюджет харажатлари билан эришилиши лозим бўлган ижтимоий-иқтисодий натижалар тўла ҳисобга олинмайди.\n4) Қонунчиликда мавжуд камчиликлар, бюджет ва турли дастурлар ўртасидаги алоқани белгиловчи ҳуқуқий нормалар ва механизмлар мукаммал эмаслиги, шунингдек, бюджет маблағларидан фойдаланишнинг самарадорлик даражасига баҳо беришда маълум методик кўрсатмалар ишлаб чиқилмаганлиги сабабли кўп ҳолларда самарадорлик ва бюджет маблағларидан мақсадли фойдаланиш принципи билан ўзаро алмаштириш юз бермоқда.\n5) Давлат бюджети самарадорлигининг турли макроиқтисодий кўрсаткичларига (бандлик, инфляция, фоиз ставкаси, нархлар даражаси ва бошқалар) қараб унинг иқтисодиёт ва ижтимоий соҳани давлат томонидан тартибга солиш воситаси сифатидаги роли ҳақида гапириш ўринли. Макродаражадаги кўрсаткичларнинг турли тавсифга эга эканлиги ҳам бюджет харажатларининг самарадорлик даражасини ўлчашда муайян ноаниқлик юзага келишини англатади. Бунинг устига умумий макрокўрсаткичлар асосан информатив ва таҳлилий хусусият касб этади, уларни муайян шахсларнинг ҳаракатлари, кимнингдир шахсий жавобгарлиги билан боғлаш мумкин эмас, маълум бир давлат муассасаси фаолияти билан боғлаш ҳам мушкул ҳисобланади. Айни вақтда давлат бюджети давлат маблағларидан аниқ ва мақсадли фойдаланиш учун асосий молиявий режа сифатида хизмат қилади. Мазкур режани амалга оширишда бюджет харажатларининг самарадорлик даражасини аниқлаш зарурияти юзага чиқади ва қуйидаги ҳолатларга дуч келиши муқаррар бўлиб қолади: давлат маблағлари пировард натижада нимага сарфланган, бу харажатлар қандай натижа бермоқда, пировард натижалар ва амалга оширилган харажатларнинг ўзаро нисбати кандай кечмоқда? Бу ерда асосий урғу бюджет маблағларини сарфлаш учун шахсий ва институтционал жавобгарлик муаммоларини ечиш муҳим аҳамият касб этади. Ҳозиргача мавжуд бўлган, ўтган молия йил учун бюджетнинг харажатлар моддаларига доир ҳисобот маълумотларига асосланадиган бюджет харажатларини “сметали режалаштириш” усули молиялаштириш натижаларини аниқлаш муаммосини амалда четлаб ўтади.\nХулоса қилиб аниқроқ айтганда, харажатларнинг ўзи натижа сифатида амал қилади ва бундай шароитда бюджет харажатларини молиялаштиришнинг самарадорлигини аниқлаш имконияти чекланади. Бюджет харажатларини режалаштиришнинг сметали тартиби маблағлар мақсадли сарфланишини таъминлаш ва молиялаштиришнинг режада белгиланган ва амалдаги суммаларини таққослаш имкониятини беради. Бу фактлар режалаштириш ва молиялаштиришнинг ҳозирги тизими доирасида, албатта, фойдали, леки бюджет харажатларининг самарадорлик даражасини аниқлаш имкониятини амалда ҳал қилиб бермайди. Бундай ёндашувда ҳисобот сметаси ўз-ўзидан режали сметани вужудга келтиради ва бундай ўрин алмашиш чексиз давом этиши мумкин. Шундай қилиб, йиллик бюджет доирасида бюджет харажатларининг самарадорлик даражасини аниқлаш амалда мумки эмас, чунки муҳим иқтисодий ва ижтимоий жараёнларнинг кўп қисми барчаси узоқроқ муддатда амалга оширилади.\n1.А.Б.Алликулиев. Ўрта муддатли бюджетлаштириш амалиётини\nназарий ўрганиш ва методологик асосларини такомиллаштириш.\nМагистр академик даражасини олиш учун ёзилган дисс. Т.-2015 й.\nВаҳобов А.В., Маликов Т.С. “Молия” Дарслик. – Т.: “Шарқ” нашриёти,\n– 804 бет.\n3.Ваҳобов А., Срожиддинова З. Ўзбекистон Республикасининг Давлат\nБюжети. Т.: “Иқтисод-молия”, 2002 й., 264 б.\n4.Маликов Т.С., Ҳайдаров Н.Ҳ. “Давлат бюжети”. Ўқув қўлланма.\n“ИҚТИСОД-МОЛИЯ” — Тошкент. ТМИ. 2007 й.\nМаликов Т.С., Ҳайдаров Н.Ҳ. Бюджет (тизими,тузилмаси, жараёни)\nЎқув қўлланма. “ИҚТИСОД-МОЛИЯ” — Тошкент. ТМИ. 2007 й.\n← Кичик бизнес ва тадбиркорликни номолиявий қўллаб-қувватлашнинг янгича методлари\tМарказлашган молия-бухгалтерия хизматида харажатларни назорат қилишни такомиллаштириш →


29 июл 2021, Тошкент вақти: 19:37\n“Ўзбеккино” томонидан амалга оширилаётган “Уч шаҳар” инвестицон лойиҳаси учун Тошкент вилояти Юқоричирчиқ тумани Файзобод маҳалласидаги 116,4 гектар ер танлаб олинди. Бу ҳақда “Ўзбеккино” томонидан тайёрланган Ўзбекистон президенти қарори лойиҳасида маълум қилинди.\nҚарор лойиҳасида белгиланишича, бу ерда “Халқ дипломатияси шаҳарчаси”, “Этношаҳарча” ва “Кино шаҳарчаси” барпо этилади. Мазкур шаҳарлар қуриладиган ҳудуд 49 йилга ижара ҳақисиз фойдаланишга берилади.\nМазкур комплексни 2021 йилгача қуриб битказиш режаланмоқда. “Ўзбек Ҳолливуди”ни ташкил этиш ташаббуси 2018 йилда кўтарилганди.\nЛойиҳада “Халқ дипломатияси шаҳарчаси”да 15та маданий марказ, тўртта музей, кинематография маркази, президентлар ҳиёбони кабиларни қуриш режаланган.\n“Этношаҳарча”да эса 19та этносарой, жумладан, Амир Темур саройи қад кўтаради.\n“Кино шаҳарчаси”да тасвирга олиш павильонлари, 30та вилла, 220та таунхаус ва учта кўп қаватли уйдан иборат киномаҳалла, меҳмонхона, киноакадемия, дўконлар, мактаблар ва болалар боғчалари барпо этилади.\nТахминий ҳисоб-китобларга қараганда лойиҳа учун 150 миллион доллар маблағ талаб қилинади.


Диёр Имомхўжаев: Ватан оиладан бошланади! | Fayzbog.uz\nВатан ҳимоячилари деганда қўлига автомат ушлаб турган аскарнигина тасвирлашни нормал ҳолат деб ҳисобламайман. Бу мен учун ғалати идеология. Зеро ҳимоя функцияси фақатгина уруш вақти ёниб, қолган вақт off бўлиб турмайди.\nВатан оиладан бошланади. Демак, оиласини тиш-тирноғи билан ҳимоя қиладиган ҳаммамиз ватан ҳимоячиларимиз. Ким аёлини, ким фарзандларини, ким ота-онасини турли хил ташқи таъсирдан ҳимоя қилмоқчи бўлади. Ўлатдан ҳимоя қилади, иллатлардан ҳимоя қилади, тарбиясизлик ва онгсизликдан ҳимоя қилади одам боласини. Бу йўлда ўқитади, илм ўрганиши учун шароит яратмоқчи бўлади, очликдан, зорликдан, хорликдан ҳимоя қилади.\nАммо бизнинг ОАВ асосан танк устида шлем кийиб ўтирган, қўлига автомат ушлаган, оиласини кўргани келган аскар билан бу кунни изоҳлашга ўрганиб қолган. Қаричимиз шундан нарига ўтмайди. Шуниси ҳар сафар ўйлантиради.\nШунинг учун ҳам 14 январни алоҳида байрам сифатида нишонламасликка ўрганиб қолганман. Бу куни кимнидир табрикламайман. Хаёлингиз кетиб қолмасин, мен 23 февраль санасига икки марта бефарқман.\nМуҳими, эркак бўлайлик, одамлар кўзига тик қарай оладиган даражада тўғри ҳаёт кечирайлик. Солиқларни вақтида тўлаб, мамлакат ривожи учун хизмат қилайлик ва уни таназзулдан ҳимоя қилайлик. Эркак бўлиб, аёлимизга эътиборли бўлайлик, уни ташқи таъсирдан, нопок кўздан ҳимоя қилайлик. Фарзандларимизни иллат-у ёвузликдан ҳимоя қилиб, уларга яхшиликлар улашайлик. Ота-онамизни кўнгли яримталикдан ҳимоя қилиб, уларни бошимизга кўтариб юрайлик.\nҚўлига автомат ушлаб расмга тушиб берган ўзбек аскаридан узр сўрайман. Кези келганда ватан ҳимояси учун унинг қаторидан жой олишга тайёрман. Тинчлик замонида эса ўша автоматни ҳам, танкни ҳам кўрарга кўзим йўқ. Биз ўзимизни ёвуз дунё ва унинг қуролданда хавфли таъсиридан ҳимоя қилишни ўрганайлик…\nМен учун сиз яхши мақолалар ёзадиганлар сафидасиз, ва бу нормал ҳолат…\nХ. Хамидов, Д. Имомхужаев, И. Хушев- ЖАМИЯТИМИЗДА МАНА ШУНДАЙ ОТАШИН, МАРД ЖУРНАЛИСТЛАР БОРЛИГИГА АЛЛОХГА ШУКРОНА АЙТИБ, УЛАРГА ТИНЧЛИК ВА ОСОЙИШТАЛИК ТИЛАЙМАН. ЭЙ, калам ахли!!! Ибрат олсанглар булмайдими???


Денис Истомин ярим финалга йўл олди\n00:03 / 26.06.2015\nБуюк Британиянинг Ноттингем шаҳрида давом этаётган "AEGON Open" теннис турнири ўзининг қизғин палласига кириб келмоқда. Қизиғи шундаки, унда иштирок этаётган мамлакатимизнинг биринчи рақамли ракетка устаси Денис Истомин ярим финал йўлланмасини қўлга киритди, деб ёзади sports.uz.\nМазкур босқичда ҳамюртимиз ATP рейтингида 21-поғонада бораётган аргентиналик Леанардо Майерни 2 соату 18 дақиқа давом этган муросасиз ва қийин кечган беллашувда 6/3, 6(8)/7, 7(6)/6 ҳисобларида таслим этди. Ушбу натижадан сўнг томонларнинг ўзаро учрашувлари 2:1 кўринишини олди. Албатта, Денис фойдасига.\nИстоминнинг ярим финалдаги рақиби италиялик Симоне Болелли мусобақадан чиқариб юборган кипрлик Маркос Багдатис бўлади.\nНоттингем, Буюк Британия\n21 – 27 июль 2015\nМукофот жамғармаси – 644 065 фунт\nМаркос Багдатис (Кипр) – Симоне Болелли (Италия) - 6:4, 6:4\nДенис Истомин (Ўзбекистон) – Леонардо Майер (Аргентина) - 6:3, 6:7, 7:6.\nКейинги ярим финал иштирокчилари қуйидаги жуфтликлари баҳсларидан сўнг маълум бўлади.\nСэм Куэрри (США) – Жиль Симон (Франция)\nАлександр Долгополов (Украина) – Лу Ен-Хсунь (Тайвань)


Mangu.Uz рақамли Биржасидан «Iphone X» ва «SAMSUNG A10» смартфонларини ютиб олинг!\n«Mangu Innovation» рақамли Биржасига «Mangu Market» онлайн кафолат дўкони қўшилиши муносабати билан ютуқли акциялар эълон қиламиз! Акцияларимизда уч дона «SAMSUNG A10» ва суперютуқ сифатида «Iphone X» смартфонлари ўйналади! Унга кўра биринчи «SAMSUNG A10» смартфони учун: • 1-май куни соат 18.00да Расмий Инстаграм саҳифамиз жонли эфирида рақамларни тасодифий аниқловчи «Random.org» сайти ёрдамида Инвесторларимизнинг «ID» рақамлари орасидан ғолиб аниқланади; (Бунда Инвесторда “Mangu” активи мавжудлиги ва охирги 24 соат ичида ҳамёнга кирган бўлиши талаб этилади холос! Тўғридан-тўғри эфирда қоидага кўра ҳаққоний ғолиб аниқлангунича ўйин давом этади). Иккинчи «SAMSUNG A10» смартфони учун: • «Mangu Market» Базаси сотувга қўйган маҳсулотлардан бирини 5-май куни соат 12.00га қадар сотиб олган дастлабки иштирокчилар орасидан соат 18.00да Расмий Инстаграм саҳифамиз жонли эфирида ғолиб «Random.org» орқали аниқланади; Учинчи «SAMSUNG A10» смартфони учун: • «Mangu Market» онлайн кафолат дўконига 10-май куни соат 12.00га қадар сотиш учун ўз маҳсулоти ёки эълонини қўшган иштирокчилар орасидан соат 18.00да Расмий Инстаграм саҳифамиз жонли эфирида ғолиб «Random.org» орқали аниқланади; Супер ютуқ «Iphone X» смартфони учун: • 14-май кун охиригача «Mangu Market» кафолат дўконидан маҳсулот сотиб олиш ва ўз реклама эълонини жойлаш бўйича юқори рейтингни эгаллаган ва ҳамёнида 1000MNG миқдордан ортиқ активи бўлган 10 нафар сараланган иштирокчилар орасида 15-май куни соат 18.00да Расмий Инстаграм саҳифамиз жонли эфирида ғолиб аниқланади. Энди Сиз янги ёхуд ишлатилган маҳсулотларингиз ёки бирор реклама-эълонингизни «Mangu Market» онлайн Биржасига 1MNG эвазига сотувга қўя оласиз!.. Сотилган маҳсулотингиз суммаси ҳамёнингизда кўрингач, «MSO’M» маблағларингизни онлайн равишда пластик картага тушириб олишингиз ёки уларни Биржадаги бошқа маҳсулотларни сотиб олишга сарфлашингиз мумкин.\nЎзбекистонда илк бор фаолият кўрсатаётган «Mangu» рақамли ҳамёнлари – нақд пул маблағларингиз ва қимматбаҳо активларингиз сақланувчи ишончли, хавфсиз, қулай, имкониятлари тобора ортиб, такомиллашиб бораётган мустаҳкам виртуал «Банк» тизимидир!\nMNG сотиб олинг, Инвесторга айланинг, «ManguBank» Сизга тегишли! (Инновацион система Сизнинг виртуал ҳаракатдаги акцияларингиз ҳисобига такомиллашади. Уларни истаган пайтда онлайн Биржада сотиб юборишингиз мумкин).\n• 1,017,125 дона ўзгармас акцияларнинг 20%дан ортиғ (209,756.15) миқдори сотилди;\n• 14 ой ичида 1000 сўмдан 5070 сўмгача нарх ўзгариши қайд этилди;\n• Рўйҳатдан ўтган фойдаланувчилар: 7892 та;\n• Лойиҳанинг ҳаракатдаги акцияларини сотиб олиш учун 712,665,990 сўм инвестиция киритилди;\n• Инвесторлар қайта сотган акцияларининг 412,572,335 сўмлик фойдалари қайтарилди;\n• 813 дона турли хилдаги электроника маҳсулотларнинг реализация сотуви амалга ошди;\n• Инвесторлар ўзаро 3952 маротаба актив транзакцияларни амалга оширдилар;\n• АҚШ, Хитой, Жанубий Корея, Россия каби давлатлардан Инвесторларимиз мавжуд;\n• Британиянинг «Рearson», Россиянинг «М-РУС» компаниялари қизиқиш билдириб таклифлар киритди;\n• «Mangu Market»да 783 номдаги маҳсулотлар мавжуд;\n• «Mangu Market» нархлари бошқа интернет дўконларидан 3-18%га арзон;\n«MANGUBANK» тизимини биргаликда қурамиз! Биржа ҳаракатларингизда омад ёр бўлсин!\nPosted on апр 29, 2019\nЗарегистрированного в данный момент на сайте: 19\nКоличество пользователей 16318